Sebab Kita Jatuh Cinta

Tipulah jika anda mengatakan anda tidak pernah jatuh cinta dengan sesiapa. Katakanlah siapa, kita semua pernah mengalaminya. Ada sesetengah ada hati terhadap guru sekolah atau pensyarah universiti semasa belajar. Ada juga menyimpan perasaan terhadap rakan sekolah, universiti, tempat kerja atau zaman kanak-kanak walaupun pada sesetengah masa, ia bersifat tepuk sebelah tangan. Tetapi satu soalan yang kita harus tanya kepada diri sendiri ialah mengapa kita jatuh cinta?

Hakikat Cinta

Cinta itu merupakan sesuatu yang didambakan oleh sesiapa saja tanpa mengira sebarang perbezaan seperti warna kulit, fahaman politik dan agama. Tanpa kita sedar, cinta itu sebenarnya antara nikmat terbesar yang dikurniakan Allah s.w.t kepada manusia. Buktinya? Sifat Dia sendiri yang bersifat Maha Pengasih lagi Maha Penyayang dan ini diperlihatkan dalam kalimah basmalah pada setiap permulaan surah dalam Al-Quran kecuali Surah At-Taubah. Dan sebagai manifestasi cinta-Nya kepada manusia terutama hamba-hamba-Nya yang beriman, lihat pula ayat 163 Surah Al-Baqarah. Allah s.w.t berfirman, “Dan Tuhan kamu ialah Tuhan yang Maha Esa; tiada Tuhan (Yang berhak disembah) selain dari Allah, yang Maha Pemurah, lagi Maha Mengasihani.”

Dalam konteks hubungan manusia, ini diterjemah dalam bentuk pasangan atau jodoh. Tidak ramai sedar pasangan yang dinikahi itu sebenarnya merupakan satu lagi bentuk nikmat yang dikurniakan Tuhan yang harus disyukuri dan dihargai. Buktinya, ayat pertama Surah An-Nisa. Allah s.w.t berfirman, “Wahai sekalian manusia! Bertaqwalah kepada Tuhan kamu yang telah menjadikan kamu (bermula) dari diri yang satu (Adam), dan yang menjadikan daripada (Adam) itu pasangannya (isterinya – Hawa), dan juga yang membiakkan dari keduanya – zuriat keturunan – lelaki dan perempuan yang ramai. Dan bertaqwalah kepada Allah yang kamu selalu meminta dengan menyebut-yebut namaNya, serta peliharalah hubungan (silaturrahim) kaum kerabat; kerana sesungguhnya Allah sentiasa memerhati (mengawas) kamu.”

Namun, kita kena ingat tak semua cinta itu sama. Ini kerana wujud perbezaan antara cinta yang bersifat romantik dengan cinta yang bersifat umum seperti keluarga, rakan-rakan dan negara. Dalam kategori umum, kita boleh minta orang senaraikan siapa individu yang tersenarai di dalamnya. Tetapi bagi cinta yang bersifat romantik, percayalah hanya satu nama saja yang akan meniti di bibir. Memang tidak boleh dinafikan, kita boleh jatuh cinta banyak kali sepanjang hayat kita tetapi sekelompok minoriti saja yang boleh menyatakan lebih dari satu nama dalam kategori itu. Apa yang menyebabkan cinta itu dapat disatukan ialah keintiman kerana di situlah ia bermula. Tanpa keintiman, cinta yang cuba dipertahankan akan hancur berkecai. Walau bagaimanapun, jatuh cinta merupakan satu detik yang membawa kepada satu perjalanan kehidupan yang epik.

Dan ini sesuatu yang kita tidak boleh nafikan, kita tidak boleh hidup tanpa cinta. Kita sudah biasa dengar frasa tidur tak lena, mandi tak basah dan ini selalu dikaitkan dengan elemen jatuh cinta. Ini kerana cinta sudah ada dalam struktur psikologi manusia sejak zaman-berzaman. Jika kita hidup tanpa cinta, kita akan merasa kesunyian dan fasa hidup dirasakan seperti terganggu. Tetapi bila kita dilamun cinta, kita akan menjadi diri sendiri dan lebih gembira dalam menjalani kehidupan.

Fasa pertama: tarikan

Bila kita jatuh cinta dengan seseorang, pasti ada sebab yang membuatkan kita jadi penasaran dengan si dia. Dari segi sains terutama biologi, kita mencari petanda yang menandakan seseorang itu mempunyai genetik yang baik. Dari situ, ia mempunyai potensi mendapat zuriat yang baik. Antara petanda yang akan dicari ialah kulit yang bersih, rambut berkilat, gigi putih dan feromon-feromon tertentu yang menandakan sistem imunisasi individu berkenaan dalam keadaan yang baik.

Bagi kaum Adam, mereka melihat bentuk badan wanita yang melambangkan kesuburan terutama kadar lemak pada bahagian pinggang, peha dan punggung tanpa mengira berat badan. Semua ini ada kaitan dengan soal hormon, kesuburan dan kesihatan wanita. Sementara golongan Hawa pula melihat bentuk badan lelaki yang bersifat maskulin. Dan jangan terkejut jika ada wanita yang tertarik dengan bau badan lelaki kerana mereka amat sensitif dengan bau badan golongan ini. Selain itu, lelaki yang menonjolkan kejantanannya dengan meraih perhatian dan mempengaruhi orang lain sekaligus satu petanda individu sebegini boleh bersaing dengan lelaki lain. Wanita juga mencari petanda lain seperti aspek pendidikan, asprasi karier, bakat dan situasi kewangan. Atau dalam kata lain, ia merujuk kepada status terkini atau masa depan individu dan kebolehannya menyokong keluarga.

Pasti ada kata semua ini mengarut kerana pada zaman moden ini, ia dilihat tidak relevan. Tetapi pada zaman ini, ia masih menjadi sebahagian daripada kriteria utama dalam kaji selidik terutama yang dijalankan di internet dan berpacaran secara ekspres. Tak kiralah apa alasan individu setiap kali melihat gambar atau ditanya kriteria siapa lelaki/perempuan idaman, coraknya masih tetap sama. Contoh, bagi golongan lelaki yang meminati wanita berkerjaya akan berhadapan kesukaran sekiranya si dia lebih memilih karier dan prospek kelangsungan kerjayanya.

Selain soal ini, usah pandang enteng persamaan dari segi minat, latar belakang, nilai dan pendidikan. Ini kerana selain mengurangkan risiko bertemu dengan orang yang salah, ia dilihat dapat meningkatkan lagi keserasian antara lelaki dengan wanita. Selain persamaan yang dinyatakan sebelumnya, ada juga mencari persamaan dari segi fizikal. Ada yang mahukan lelaki/wanita yang mempunyai hidung mancung, warna kulit dan warna mata yang sama. Tetapi ada pula yang mahukan kelainan walaupun dianggap sesuatu yang berisiko dan merbahaya. Ini kerana orang sebegini mempunyai kualiti yang melengkapi kekosongan personaliti kita.

Fasa kedua: jatuh cinta

Kita sudah menilai semua aspek yang kita mahu untuk mendapatkan pasangan yang ideal. Bohonglah kalau jangkaan kita itu kadang-kadang lebih dari apa yang disangkakan. Kita nak pasangan kita jujur tetapi tidaklah terlalu jujur mengalahkan Sherlock versi Benedict Cumberbatch atau Dr Gregory House (Hugh Laurie). Kita nak pasangan kita tampan dan menawan tetapi mengharapkan rupa sama seperti Fattah Amin atau Scarlett Johansson. Tetapi percayalah bila kita sudah jatuh cinta, kelemahan si dia kita tolak jauh-jauh. Sementara kelebihannya kita angkat dan pertahankan bak soldadu yang menjaga sang puteri/putera.

Bila kita jatuh cinta, otak dan hormon kita akan jadi gila apatah lagi bila bertentang mata dengan orang yang kita sayang. Bagi Dr Nicki Nance, seorang ahli terapi psikologi dari Beacon College di Florida mendedahkan otak akan menghasilkan lebih banyak serotonin sekaligus menghasilkan perasaan baik dalam diri. Otak juga akan menghasilkan lebih banyak endorfin dan dopamin yang mencetuskan penahan sakit semulajadi dan kegembiraan. Walaupun tahap serotonin berbeza mengikut individu tetapi ia boleh turun semasa proses jatuh cinta berlaku. Menurut ahli psikiatri Dr Joe Bates, penurunan tahap serotonin boleh menghasilkan simptom-simptom kecelaruan obsesif kompulsif bila kerap memikirkan seseorang. Namun ia tidak terhad kepada jatuh cinta saja. Menurut Bates, ia boleh juga berlaku bila kita melihat gambar alam semulajadi, haiwan peliharaan atau orang tersayang. Bila itu berlaku, kita akan merasa tenang atau menunjukkan emosi sayang sekaligus melepaskan oksitosin dalam saluran darah.

Jatuh cinta juga menyebabkan jiwa kita merasa lebih besar kerana dipenuhi dengan rasa cinta dan kemahuan. Individu yang mengalami fasa ini akan merasa bangga bukan saja dengan diri sendiri tetapi juga terhadap orang tersayang. Atau dalam erti kata lain, ia menghasilkan keintiman yang tidak pernah ada dalam diri. Sigmund Freud menggambarkannya sebagai menemui semula cinta lama yang telah hilang, sekaligus mengembalikan semula keseluruhan diri yang wujud semasa dalam rahim.

Fasa ketiga: dilamun cinta

Perasaan jatuh cinta itu kemudiannya beransur-ansur digantikan dengan dilamun cinta. Tatkala otak dipenuhi dengan pelbagai elemen kimia penuh dengan perasaan cinta seperti oksitosin dan vasopresin, ia menghasilkan perasaan selamat dan cukup dengan apa yang dimiliki. Dari situ, wujud satu hubungan di mana mereka saling mengasihi di mana ia sama sekali berbeza dengan hubungan seperti persahabatan dan kekeluargaan. Situasi ini yang menyebabkan mereka menjadi rapat di mana ikatan tersebut dibina atas dasar cinta atau penderitaan.

Ikatan sebegini akan dibentuk oleh apakah bentuk hubungan diri dengan ibu bapa semasa kecil. Apakah cinta tersebut merupakan tempat perlindungan dan penangkis dari gangguan tekanan? Dan bolehkah anda lakukan perkara sama dengan orang lain? Atau apakah cinta mereka terlalu berisiko sehingga menyebabkan cinta anda juga terjejas dalam usaha mencari hubungan yang menjanjikan risiko rendah? Semua soalan ini akan menentukan bagaimana kisah cinta anda akan berakhir.

Mengapa kita jatuh cinta

Suka atau tidak, jika kita ingin dicintai kala mencintai orang yang kita sayangi, kita perlu belajar bukan saja mencintai orang lain tetapi juga belajar mencintai diri sendiri. Menurut ahli psikologi Dr Beverly Palmer, orang yang penuh dengan rasa cinta akan menunjukkan perasaan mereka dan ini akan disedari oleh orang lain. Beliau menambah sekiranya seseorang itu mencari seorang pencinta, seseorang itu perlu belajar menghargai diri sendiri dan merasakan dirinya layak dicintai. Orang yang merasakan dirinya tidak layak dicintai dilihat tidak mempunyai rasa cinta dan sayang diperlukan bagi menjayakan sesebuah hubungan.

Bagi pakar perhubungan Kevin Darne, bila mana seseorang itu bersikap penyayang dan bersedia menerima cinta dari luar, cinta yang dicari akan muncul juga pada akhirnya. Ia boleh dipengaruhi oleh hormon, masa dan persamaan seseorang. Walaupun masih ada yang berhujah orang yang punya personaliti berbeza boleh jatuh cinta, hakikatnya pandangan sebegini dianggap falasi oleh Darne. Ini kerana bila mencari seseorang, individu itu seharusnya mencari individu yang berkongsi nilai hidup yang sama, mahukan perkara sama dari hubungan, bersetuju bagaimana mendapatkan hasil dari hubungan dan akhir sekali, sejauh mana tahap cinta dan sayang antara satu sama lain. Beliau turut menambah, manusia mencari seseorang yang mencintai dirinya seperti mana dia mahu dicintai. Sekiranya manusia itu tidak merasa dicintai, tiada isu apa sebenarnya yang terkandung dalam hati pasangan kita itu.

Tanda kita jatuh cinta

SUMBER


Kaum Korea (2333 SM – Kini): Pengasas Kerajaan Bangsa Antara China Dan Jepun

Sejarah Korea bermula dari gabungan zaman Mesolitik dan Neolitik yang digelar sebagai Zaman Jeulmun Pottery (8000 – 1500 SM) dek penemuan aktiviti pembuatan tembikar pada 8000 SM. Kemudian masuk ke Zaman Mumun Pottery (1500 – 300 SM) setelah berlaku pengembangan sosial masyarakat dengan perlantikan ketua, pengebumian, pengenalan penanaman padi, dan penghasilan produk gangsa.

Kemudian tertubuhnya kerajaan purba pertama Korea, Gojoseon (Go yang bermaksud purba) yang berkedudukan di bahagian utara semenanjung Korea dan Manchuria. Dalam manuskrip Samguk Yusa, dikatakan Gojoseon ditubuhkan oleh raja Dangun pada 2333 SM, kononnya berasal dari syurga namun tiada bukti kukuh lagi bagi menunjukkan tarikh sebenar penubuhan Gojoseon. Pada abad ke-12 SM, putera Gija dari dinasti Shang (China) menubuhkan zaman Gija Joseon. Namun seperti Gojoseon, zaman Gija Joseon masih diperdebatkan kewujudannya.

Pada abad ke-4 SM, perkembangan kerajaan Gojoseon menarik perhatian China dan menjadi bualan masyarakatnya. Pada abad ini juga Pyongyang (ibu kota Korea Utara) menjadi ibu kota Gojoseon. Pada 195 SM, raja Jun Gojoseon memberi perlingdungan kepada jeneral perang Wiman dari negara Yan. Tahun berikutnya, Wiman memberontak sehingga menubuhkan kerajaan setelah raja Jun berundur ke selatan semenanjung. Pada 108 SM, dinasti Han menumbangkan kerajaan Wiman dan meletakkan 4 buah koloni China yang diketuai para komandan untuk mengawal masyarakat pasca-Gojoseon. Beberapa abad kemudian hanya koloni Lelang yang kekal menjadi koloni berkembang maju selama 4 abad sehingga ditakluki oleh kerajaan Goguryeo pada tahun 313.

Jika kerajaan Gojoseon wujud di utara semenanjung Korea, di selatan tertubuhnya negara Jin pada 300 SM. Tidak banyak informasi berkenaan negara ini namun ia memproleh hubungan perdagangan dengan dinasti Han dan mengeksport artifak kepada masyarakat Yayoi di Jepun. Pada 100 SM, negara Jin bertukar kepada kerajaan Samhan.

Banyak kerajaan kecil ditubuhkan setelah zaman Gojoseon seperti Buyeo, Okjeo, Dongye, Goguryeo, Silla, dan Baekje. Di sini masuk Zaman Proto Tiga Kerajaan.  Ketika ini kerajaan Buyeo adalah kerajaan berpengaruh yang berkedudukan di utara semenanjung dan selatan Manchuria. Pada tahun 494, Buyeo diserap masuk dalam kerajaan Goguryeo. Manakala kerajaan Okjeo, juga kerajaan pasca-Gojoseon yang berpusat di utara semenanjung sukar mengukuhkan kerajaan kerana tekanan dari kerajaan jiran sehingga meminta perlindungan dari Goguryeo. Pada abad ke-5 Masihi barulah Okjeo diserap masuk dalam Goguryeo. Kerajaan Dongye juga mengalami nasib yang sama dengan Okjeo.

Di selatan semenanjung yang terdirinya kerajaan Samhan, Samhan adalah gabungan kerajaan Mahan, Jinhan, dan Byeonhan. Samhan adalah kerajaan yang ketat dengan undang-undang dan penguatkuasaan agama. Mahan adalah yang terbesar dengan memiliki daerah sebanyak 54 buah, serta menjadi kerajaan yang menguasai politik, ekonomi, dan budaya Samhan. Pada abad ke-4 Masihi, Samhan akhirnya dibahagi setelah dijajah oleh Baekje, Silla, dan Gaya.

Hanya tiga buah kerajaan berpengaruh yang tinggal iaitu Goguryeo, Silla dan Baekje (termasuk kerajaan kecil Gaya), wujudnya Zaman Tiga Kerajaan Korea di mana Eropah ketika ini mengalami Zaman Gelap.

ZAMAN TIGA KERAJAAN KOREA

Goguryeo ditubuhkan pada tahun 37 SM oleh raja Jumong dan kerajaan ini adalah kerajaan Korea pertama mengamalkan ajaran Buddha pada tahun 372 di bawah pemerintahan raja Sosurim. Goguryeo juga dikenali sebagai Goryeo atau Koryo, kemudian menjadi nama asal kepada nama moden: Korea. Pada abad ke-5 Masihi, Goguryeo mencapai zaman kegemilangan dengan pemerintahan Gwanggaeto The Great dan puteranya, Jangsu. Goguryeo menakluk hampir seluruh tanah Manchuria, sebahagian Mongolia, sebahagian Rusia dan menakluk kota kini iaitu Seoul dari Baekje, menjadikan Goguryeo sebagai salah satu kuasa besar di Asia Timur terutamanya semenanjung Korea, mengalahkan Bakeja dan Silla.

Goguryeo juga adalah kerajaan yang kukuh dengan sektor ketenteraan, jadi tidak mustahil ia sentiasa berkonflik perang dengan China dalam beberapa dinasti, terutamanya Perang Goguryeo-Sui yang mana Goguryeo mengalami kekalahan teruk dengan kematian berjuta-juta anggota tentera dalam usaha menumbangkan dinasti Sui. Pada tahun 642, jeneral perang Yeon Gaesomun melakukan pemberontakan dan berjaya menakluk Goguryeo. China di zaman pemerintahan dinasti Tang khuatir akan kuasa Goguryeo di bawah kekuasaan jeneral perang. Jadi Maharaja Tang Taizong melakukan kempen penjarahan ke atas Goguryeo namun gagal. Kempen baginda diteruskan oleh puteranya, Maharaja Tang Gaozong tapi kali ini berganding bahu dengan kerajaan Silla di selatan semenanjung Korea. Penjarahan Tang-Silla masih gagal pada tahun 662 kerana Goguryeo kebal dengan taktik pertahanan ketenteraannya.

Pada tahun 666, kerajaan Goguryeo menuju ambang kemusnahan, selepas kemangkatan Yeon Gaesomun oleh faktor kesihatan yang melemah, kekuatan Goguryeo melemah kerana perebutan takhta antara para putera dan adik bongsu baginda. Pada tahun berikutnya, kesatuan perang Tang-Silla menjarah Goguryeo dan diakhiri dengan penaklukan keseluruhan tanah Goguryeo pada tahun 668. Tang dan Silla kemudian memutuskan kesatuan mereka kerana ketamakan Tang untuk memperoleh Goguryeo. Silla berjaya menghalau Tang dan menakluk keseluruhan semenanjung Korea. Tang hanya dapat menakluk utara Goguryeo saja. 30 tahun selepas penggulingan Goguryeo, Dae Joyeong, pengasas kerajaan Balhae berjaya menghalau Tang dari menduduki tanah Goguryeo.

Pada tahun 18 SM, Onjo, putera ketiga dari raja pertama Goguryeo mengasaskan kerajaan Baekje. Dalam manuskrip Records of The Three Kingdoms, Baekje adalah sebahagian dari persekutuan Mahan yang bertempat di kawasan Sungai Han (berdekatan Seoul). Jajahannya mengembang ke kawsan barat daya dan menjadi kerajaan yang kukuh dalam sektor ketenteraan dan politik.

Pada abad ke-4 Masihi di mana Baekje di bawah pemerintahan raja Geunchogo, Baekje menyerap masuk semua tahan persekutuan Mahan dan menakluk tanah-tanah bertempat di barat semenanjung dan bersatu sebagai kerajaan berpusat. Baekje juga membina hubungan maritime dengan kerajaan China Dinasti Selatan sehingga mengambil budaya dan teknologi China dalam fasa penjajahan.

Baekje adalah kerajaan maritim yang berpengaruh sehingga digelar sebagai Phoenicia di Timur Asia. Baekje juga adalah kerajaan yang memainkan peranan penting dalam penyebaran budaya seperti tulisan China, sebaran ajaran Buddha, penghasilan besi, pengembangan ilmu tembikar, dan ilmu ritual pengebumian dari Jepun. Walaupun Baekje satu-satunya kerajaan maritime berpengaruh, ia semakin lemah sejak kempen penjarahan dari raja Goguryeo, Gwanggaeto The Great. Penggulingan Baekje yang muktamad adalah pada tahun 660 oleh kesatuan perang Tang-Silla.

Menurut lagenda, Silla diasaskan oleh penyatuan 6 orang ketua puak dari Persekutuan Jinhan oleh Bak Hyeokgeose pada tahun 57 SM, bertempat di tenggara semenanjung termasuklah kota Busan. Silla kemudian menjadi kerajaan maritime yang bertanggungjawab membanteras kegiatan lanun Jepun. Budaya Silla unik dari budaya negara jiran lain. Penemuan artifak berupa barangan tukangan dari emas yang mempunyai unsur dari budaya Parsi. Maka, Silla ada hubungan rapat dengan kaum nomad dari utara atau Parsi sehingga berkongsi budaya.

Pada abad ke-2 Masihi, Silla menjadi kerajaan berpengaruh dengan jajahan besar, menakluknya dengan kuasa pengaruhnya, seperti kerajaan Gaya yang kaya dengan eksport barangan besi, diserap masuk pada tahun 562. Silla sentiasa mendapat tekanan dari kerajaan jirannya yang lebih besar jajahannya seperti Goguryeo, Baekje, dan Jepun tetapi dalam masa yang sama bersekutu dengan kerajaan-kerajaan saingan ini.

Walaupun Silla adalah kerajaan terkecil dan paling lemah dalam zamannya, namun ia licik dalam survival tersebut dengan berhubung diplomatik dengan kerajaan Korea lebih berpengaruh. Yang paling utama adalah China di zaman dinasti Tang yang menjadikan Silla menjadi kerajaan yang tidak patut dipandang rendah.

Pada tahun 660, pemerintah Silla iaitu raja Muyeol memerintah para tenteranya menakluk Baekje. Rombongan tentera dipimpin jeneral Kim Yu-shin bersama rombongan tentera Tang berjaya menakluk Baekje. Pada tahu berikutnya, tentera Tang-Silla berangkat ke Goguryeo dengan misi yang sama namun gagal. Pada tahun 667, raja Munmu, putera raja Muyeol mengetuai kempen penaklukan Goguryeo dan berjaya pada tahun berikutnya.

Zaman Silla-Balhae

Pada tahun 676, Silla akhirnya menguasai seluruh semenanjung Korea setelah menghalau para tentera Tang yang musang berbulu kambing, ingin menakluk semenanjung secara diam atas kesatuan Tang-Silla. Kerajaan Silla pada waktu ini melalui zaman keemasan budaya. Silla juga pernah melakukan hubungan perdagangan dengan empayar Abbasiyyah melalui rekod Book ofRoads and Kingdoms yang ditulis oleh ahli geografi Parsi, Ibnu Khordadbeh. Pada zaman keemasan ini, banyak tokong-tokong Buddha dibina demi menghargai seni bina dan agama itu sendiri seperti Bulguksa, Seokguram Grotto, Hwangnyongsa, dan Bunhwangsa.

Pada abad ke-8 dan ke-9 Masihi, Silla menguasai seluruh lautan di Asia Timur dan menjalinkan hubungan maritime dengan China dan Jepun. Tambahan pula, Silla membina komuniti mereka di China yang bertempat di semenanjung Shandong dan delta Sungai Yangtze. Dari perkembangan Silla inilah ia menjadi sebuah negara yang kaya yang menjadikan ibu-kota Gyeongju sebagai kota keempat yang terbesar dunia. Agama Buddha juga berkembang maju dengan penyebaran dakyah dari para sami China sehingga putera Silla iaitu Kim Gyo-gak menjadikan Gunung Jiuhua sebagai antara Empat Gunung Suci Chinna Buddha.

Penghujung abad ke-8 Masihi, Silla mengalami konflik politik sehingga kerajaan melemah. Pemberontak dari rakyat yang setia dengan Baekje melawan dan menubuhkan kerajaan baru iaitu Hubaekje. Manakala di utara Silla, rakyat yang setia dengan Goguryeo turut memberontak, sehingga wujud Zaman Tiga Kerajaan Baru.

Kerajaan Balhae pula boleh dikatakan sebagai kerajaan ‘baru’ Goguryeo yang berpusat di Manchuria dan berkembang sehingga ke daerah Rusia jauh ke timur bernama Primorsky Krai. Ia diasaskan pada tahun 698 oleh jeneral Dae Joyeong, 30 tahun selepas kejatuhan Goguryeo. Dalam sistem geopolitik dan struktur kerajaan, Balhae mengambil kebudayaan dari dinasti Tang.

Dalam zaman pemerintahan raja Mun dan raja Seon, Balhae mencapai zaman keemasan dan keamanan sehingga kerajaan itu digelar sebagai “Prosperous Country in the East”. Pada tahun 926, Balhae melemah sehingga ditakluk oleh kaum Khitan yang menubuhkan empayar dinasti Liao. Pelarian Balhae yang dipimpin oleh putera terakhir bernama Dae Gwang-hyeon pergi ke kerajaan Goryeo dan mereka diterima baik oleh diraja Goryeo. Dari situ, beberapa buah tanah Balhae diserap masuk ke dalam Goryeo.

Masuk ke Zaman Tiga Kerajaan Baru, di mana wujud dua buah kerajaan yang telah lama ditawan Silla, iaitu Baekje Baru yang diasaskan oleh jeneralGyeon Hwon pada tahun 892 yang berpusat di Wansanju; Goguryeo Baru diasaskan oleh sami Buddha Gung Ye pada tahun 901 yang berpusat di Songak. Silla semakin melemah sejak kota Gyeongju diserang oleh Baekje Baru pada tahun 927. Manakala Goguryeo Baru pula setelah bertukar nama kepada Taebong, jeneral Wang Geon menggulingkannya dan mengasaskan kerajaan dinasti Goryeo pada tahun 918. Goryeo kemudian menyatukan seluruh Korea pada tahun 936, menamatkan Silla yang telah lama memerintah selama 267 tahun.

Zaman Kerajaan Dinasti

Goryeo (disebut sebagai Koryo sehingga menjadi sebutan Korea) adalah kerajaan yang diasaskan oleh raja Taejo pada tahun 918. Kerajaan ini menyatukan 3 buah kerajaan di Zaman Tiga Kerajaan Baru kemudian menyatukan seluruh semenanjung pada tahun 1374. Jeneral kerajaan Taebong, Wang Geon menggulingkan Taebong dengan membunuh sami Gung Ye dan ditabalkan sebagai raja pertama Goryeo dengan nama Taejo. Pada tahun 936, Goryeo menjadi kerajaan dinasti bersatu yang memerintah selama 474 tahun walaupun pada tahun 1170 hingga 1270 Goryeo diperintah oleh regim ketenteraan.

Pada tahun 1231, China di bawah perintah dinasti Yuan menceroboh Goryeo sehingga Goryeo bertahan selama 30 tahun dari dijajah puak Mongol itu. Pada tahun 1258, kerana penat melawan dinasti Yuan, Goryeo mengadakan perjanjian damai dengan pemerintah Kublai Khan. Yuan setuju dengan syarat Goryeo di bawah pengaruhnya. Raja Gongmin berusaha mengekalkan kerajaannya beserta budaya yang lama dipertahankan sejak di bawah pengaruh Mongol. Tahun 1392, jeneral Yi Seonggye dan menggulingkan raja terakhir Goryeo iaitu Gongyang, seterusnya mengasaskan dinasti Joseon atau Choson.

Pada zaman dinasti Joseon, ajaran Confusius diserap masuk dalam pengamalan agama masyarakat Korea bagi menggantikan ajaran Buddha yang lama bertapak. Joseon juga memartabatkan beberapa bidang utama seperti budaya klasik Korea, perdagangan, sains, kesusasteraan, dan teknologi ke peringkat tertinggi, contohnya penciptaan bahasa moden Korea. Pada abad ke-16 dan ke-17 Masihi, Joseon diuji dengan invasi Jepun pada tahun 1592 dan invasi Manchuria pada tahun 1636.

Walaupun Joseon melemah akibat invasi sebegini, namun ada kejayaan harus dibanggakan mereka terutamanya invasi armada Jepun yang terpaksa berundur setelah gagal berusaha mendarat di semenanjung Korea. Laksamana Yi Sunshin mengalahkan armada Jepun dengan inovasi kapal yang tidak pernah dilihat oleh pihak lawan, iaitu Kapal Penyu, kapal meriam berperisai dibina pertama dunia. Armada Jepun tidak tahu bagaimana menumbangkan kapal yang aneh dan kebal itu. Jadi ia berundur ke kerajaan asal.

Masuk abad ke-19, setelah 200 tahun lamanya Joseon memerintah, akhirnya runtuh kerana konflik dalaman seperti perang saudara dan perebutan takhta, serta pemberontakan rakyat. Tahun 1897, setelah tamat Perang Sino-Jepun dengan perjanjian damai mereka, Joseon diganti dengan Empayar Korea dengan diperintah oleh Maharaja Gojong. Empayar Korea berusaha mengukuhkan kerajaan kembali dengan mengukuhkan sistem ketenteraan dan memperkayakan ekonomi mereka dalam sektor perindustrian. Hubungan empayar rapat dengan Rusia membimbangkan Jepun kemudian pada tahun 1905 Jepun berjaya menghalau Rusia dalam Perang Russo-Jepun kemudian memaksa Empayar Korea menjadi lindungan Jepun. Dari peristiwa itulah tamatnya penguasaan Empayar Korea dengan bermulanya zaman kolonial Jepun selama 35 tahun.

Kini, semenanjung Korea terbahagi kepada dua negara iaitu negara Korea Utara yang berpusat di Pyongyang dan Korea Selatan yang berpusat di Seoul akibat impak Perang Dunia Kedua. Walau bagaimanapun, Korea menguasai dunia dengan alat yang paling ampuh iaitu hiburan yang membuatkan Korea mereka sebuah fenomena bernama K-Pop, mengalahkan J-Pop yang pernah menguasai dunia pada awal tahun 2000.

RUJUKAN:


Hawking Dan Lohong Hitam

‘Black Hole’ atau ‘Lohong Hitam’ terbentuk hasil daripada kematian bintang. Syarat bintang ini untuk menghasilkan Black Hole mestilah mempunyai jisim seberat paling tidak berpuluh-puluh kali ganda lebih berat daripada Matahari.

Kalau tak, bintang tersebut tidak akan menjadi Black Hole, ia akan jadi White Dwarf.

Setiap bintang ada dua tenaga yang membuatkannya untuk terus hidup iaitu tenaga nuklear dan tenaga graviti yang saling berlawan antara satu sama lain.

Tenaga nuklear ini menjalankan proses pelakuran yang membakar untuk membuatkan bintang terus hidup. Kalau bahan bakar dah tamat, bintang akan mati.

Selepas bintang mati, bintang ini akan jadi dua benda saja. Sama ada Black Hole ataupun White Dwarf. Kalau jisimnya cukup tinggi, ia akan jadi Black Hole.

Bintang berjisim yang lebih besar daripada Matahari mampu menghasilkan besi hasil daripada proses pelakuran nuklear. Pembentukan besi telah menyebabkan berlakunya ketidak-seimbangan antara tenaga graviti dan tenaga nuklear.

Ketidak-seimbangan ini akhirnya menyebabkan pusat bintang berkecai dan meletup menjadi ‘super-nova’ yang menerangi alam.

Kemudian, terbentuklah ‘Black-Hole’.

‘Black-Hole’ mempunya jisim yang tidak terhingga dan kekuatan graviti yang tak terhingga. Kekuatan graviti Black-Hole sampai cahaya pun tak boleh nak lepas.

Maksudnya apa tuan-tuan?

Roket memerlukan kelajuan 40,320 km/h untuk melepaskan diri daripada graviti Bumi supaya dapat terbang ke angkasa. Kelajuan ini bersamaan 33 kali ganda kelajuan bunyi.

Cahaya pula mempunyai kelajuan bilion km/h yang mana kelajuan ini pun tak dapat nak lepas dengan graviti Black Hole.

Jadi, sesiapa yang masuk ke dalam Black Hole, tidak akan dapat keluar semula.

Sesiapa yang menghampiri Black Hole, masa di sekelilingnya akan bergerak lebih perlahan. Yelah, Black Hole kan mempunyai graviti yang tinggi.

Menurut teori kerelatifan umum (general theory of relativity) yang dirumuskan oleh Albert Einstein, masa akan semakin perlahan apabila berada di tempat yang bergraviti tinggi.

Tetapi, kalau masuk ke dalam Black Hole terus, masa akan terus berhenti. Masa tidak bergerak langsung. Dalam Black Hole ini ada singulariti.

Singulariti ini pertama kali dirumuskan oleh Stephen Hawking and Roger Penrose. Singulariti ini adalah sejenis titik. Titik ini terbentuk hasil daripada fabrik ruang masa yang ‘ditarik’ dan ‘diherot’ sehiggakan jisim dan daya gravitinya tak terhingga. Tak ada isipidu dan tak ada permukaan.

Setakat ini, saintis tak dapat nak tahu sepenuhnya sifat sebenar singulariti ini.

Pembentukan singulariti ini telah menguatkan teori Big Bang tentang asal usul alam semesta yang bermula daripada singulariti.

Hukum fizik dan matematik hancur berkecai dan ralat untuk merumuskan sifat singulariti. Dia jadi macam kau bahagikan apa saja dengan nombor kosong. Kau akan dapat ralat ataupun ‘infinite’.

Black Hole mampu membesar dengan menyedut bintang-bintang atau objek-objek berjisim di sekelilingnya.

Stephen Hawking pernah merumuskan Black-Hole mampu melepaskan sinaran (radiation) yang hari ini dikenali sebagai sinaran Hawking (Hawking radiation).

Menurut Hawking, Black Hole melepaskan sinaran jisim. Sinaran jisim ini kecil saja Black Hole lepaskan. Ia akan teruskan lepaskan sinaran jisimnya sehinggalah Black Hole jadi tersejat dan terus mati.

Tetapi percayalah, Black Hole mengambil masa berjuta-juta tahun untuk tersejat. Paling tidak tunggu bintang-bintang di sekelilingnya mati dulu.

Sinaran Hawking ini sepatutnya dapat memberikan maklumat pasal Black-Hole sama macam bintang-bintang lain yang memberikan sinaran.

Tetapi menariknya, maklumat yang dilepaskan oleh Black Hole melalu sinarannya tak ada maklumat. Dia hancurkan semua maklumat yang dia serap.

Begitulah serba sedikit pasal Black-Hole.


Travelog Marawi – Mindanao : Antara Babak Perang & Kemanusiaan

“We might be different but actually we are same”

“nai iba man ang lahi pero i isa ang layunin”

Pertamanya, saya ingin mengucapkan jutaan terima kasih kepada Ngo Pertubuhan Kekeluargaan Rumpun Nusantara (HaRUM) yang menjemput saya dalam Misi Tulong Marawi di Iligan City, Mindanao (tidak jauh dari Bandar Marawi – 37.9km).

Banyak perkara yang berlaku dalam misi ini. Selain memberi sumbangan kepada penduduk Marawi yang kehilangan tempat tinggal akibat konflik, misi ini juga telah menyaksikan sukarelawan bersama kami, seorang wanita kristian memeluk Islam. Kami juga terdedah langsung bagaimana toleransi antara masyarakat musiim dan non muslim dalam gerak kerja kemanusiaan kali ini.

Jujurnya, Ini merupakan kali kedua saya bersama HaRUM dalam rangka misi memberi bantuan terhadap umat Islam di Selatan Filipina. 3 tahun lepas, saya dijemput oleh HaRUM ke Kepulauan Sulu, Selatan Filipina untuk rakaman dokumentari Merah Laut Sulu dengan kerjasama TV Al Hijrah. Dokumentari ini telah ditayangkan pada 24 Feb 2016. Pengalaman di Sulu lagi mencabar. Jika orang mengenali Sulu dengan perang dan keganasan, kami telah ‘membongkar’ Sulu pada sisi yang lain. Keindahan, sisi keamanan, kekuatan Islam serta sejarahnya antara elemen yang ditonjolkan. Oh ya saya mencoret panjang pengalaman saya di Sulu di dalam buku yang akan diterbitkan nanti. Saya membukukan segala catatan travelog dakwah, sejarah dan kemanusiaan serta kembara saya. Moga bermanfaat kepada para pembaca kelak.Ada yang berminat memiliki?

Misi HaRUM

HaRUM, Ngo yang berpusat di Lembah Klang ke sana demi melaksanakan misi Tulong Marawi dan Misi Korban Kasih Harum – Selatan Filipina. Alhamdulillah, misi ini telah selesai dengan jayanya. Terima kasih buat semua rakyat Malaysia yang memberi kepercayaan kepada HaRUM untuk kami menjadi pemudah cara untuk Ibadah Korban. Sebanyak 53 ekor lembu telah dikorbankan untuk Wilayah Selatan Filipina yang meliputi:

1. Sulu , 10 ekor (dilaksanakan pada hari raya pertama: 1/9/2017)
2. Tawi-Tawi, 5 ekor (dilaksanakan pada hari raya kedua: 2/9/2017
3. Marawi, 38 ekor (dilaksanakan pada hari raya keempat: 4/9/2017)

Kami juga mendapat kerjasama langsung dengan Ngo tempatan di sana iaitu Ngo MINSUPALA termasuk bantuan dari beberapa Ngo Non Muslim yang lain. Indahnya di sana, Muslim dan Non Muslim berganding bahu, bersatu untuk menjayakan Misi Korban ini samada dari sudut pengagihan dan proses menyediakan juadah. Muslim dan Non Muslim ibarat satu keluarga, tiadalah permasalahan dan kami saling menghormati antara satu dan yang lain.

Di sana juga, HaRUM mendapat perhatian khusus daripada Department of Social Welfare and Development – DSWD (agensi kerajaan Filipina yang menguruskan penempatan sementara untuk mangsa-mangsa krisis) . Pihak mereka memaklumkan bahawa HaRUM adalah Ngo luar negara pertama yang tiba memberikan bantuan kepada mangsa-mangsa krisis Marawi yang ditempat di beberapa pusat perlindungan sementara.

Sebenarnya, team’ HaRUM telah datang ke Marawi sebelum ini untuk misi kajian lapangan. Kujungan lepas lebih ‘rare’ kerana betul –betul kami berada di lapangan. Kami pernah tersesat ketika di Marawi serta berada dalam keadaan yang genting. Bayangkan, sebaik sahaja kami berangkat dari suatu tempat, 5 min kemudian bom menyinggah dan memusnahkan tempat itu. Masih panjang nyawa kami. 5 min yang berharga !

Sepanjang misi di sana, kami ditempatkan di rumah kerajaan dan bersebelahannya adalah rumah mantan Presiden Filipina ke-9, Diosdado Macapagal (ayah kepada Presiden Gloria Macapagal Arroyo). Lokasi penginapan kami di Iligan City adalah lebih kurang 1 jam 30 minit menghala ke tempat perang.

Cabaran kami di sini, dimana-mana tempat ada ‘check point’ dan kami melalui pemeriksaan yang ketat. Pernah suatu ketika, kumpulan askar menahan dan bertanya kami dari mana, mungkin mereka merasakan kami bukan orang tempatan. Ya la, kami pun cakap bahasa melayu atau inggeris sahaja (tidak pandai bahasa tempatan). Kami jawab,

“We are from Malaysia, we come here to help”

Muka bengis mereka bertukar dan terus menyambut,

“Welcome, thank you for your humanity.”

Pihak askar memang patut menaruh curiga dengan orang luar lebih – lebih lagi sebahagian ahli moute Group terdiri dari orang luar yang datang atas semangat ‘jihad’ termasuk dari Malaysia. Sebenarnya, ‘membocorkan’ bahawa kami adalah orang Malaysia bukan jawapan selamat juga. Oleh kerana, kami datang secara rasmi dan ada hubungan kerjasama dengan ngo-ngo tempatan, tambah lagi ‘muka simpati’, pihak askar melayan kami dengan baik.

Apa Cerita di Marawi ?

Bermula 23 Mei 2017, telah berlakunya peperangan di Bandar Marawi  antara askar kerajaan (AFP) dengan kumpulan Moute Group – ISIS. Perang yang bermula pada 23 mei 2017 telah meninggalkan kerosakan yang sangat fatal dan mengakibatkan seramai 360,000 penduduk kehilangan tempat tinggal. Bandar Marawi yang 98% penduduknya adalah muslim telah terjejas teruk hingga ramai penduduk menjadi pelarian.  Ini antara gambar di lapangan yang kami perolehi :

Merujuk maklumat dari Department of Social Welfare and Development (DSDW), konflik ini telah menyebabkan 359,680 penduduk Marawi kehilangan tempat tinggal (maklumat 2 Ogos 2017). 336,033 (93%) dari jumlah penduduk itu tinggal bersama ahli keluarga dan kawan sementara baki 23,647 berteduh di 75 buah pusat perlindungan di provinsi Lanao del Sur dan Lanao del Norte.

Apa yang mengecewakan, konflik di sana kurang mendapat liputan. Rata-rata rakyat Malaysia tidak tahu atau tidak mendapat maklumat termasuk warga Malaysia di Sabah (jiran paling dekat). Mungkin boleh saya sebutkan disini, sebahagian besar rakyat kita lebih ‘aware’ isu-isu atau konflik yang berlaku di tanah arab. Ya, jika ke sana atau cakna isu tanah arab, nampak lebih ‘rare’ berbanding isu atau konflik di ASEAN. Mungkin saya salah. Konflik Marawi adalah isu yang besar pada sudut keselamatan kerana sudah secara rasmi kemasukan jarum ISIS di wilayah nusantara. Ini sangat mengancam dan ancaman ini paling hampir dengan negara kita lantaran faktor kejiranan geografi. Jika tidak di atasi dengan hemah, akan mengakibatkan lagi kebanjiran pelarian di Sabah dan lebih teruk adalah ancaman ISIS. Justeru itu, saya tinggalkan persoalan ini kepada para pembaca.

Saya yang berpeluang menemu ramah penduduk di sini terasa sangat pilu, kerana mereka tidak pernah, sesekali tidak pernah terbayang mereka terjerumus dalam kancah perang. Satu malam sahaja, hilang harta benda, rumah, perniagaan dan hanya tinggal sehelai sepinggang. Saya bertemu sepasang suami isteri yang tinggal dalam kereta dengan dua anak selepas rumah mereka musnah dalam letupan. Penduduk Marawi majoriti orang Maranau (salah satu etnik di Mindanao) dan etnik ini mempunyai bahasa dan budaya tersendiri. Mereka bukan orang suluk dan bahasa mereka sangat berbeza.

Tempat Perlindungan Mangsa konflik

Ketika kami menyampaikan bantuan di kem perlindungan pelarian konflik Marawi, kami mendengar mereka menyebut, “Thank You Malaysia”.

Rakyat Filipina memahami bahawa tindakan militan Moute Group tidak mewakili imej Islam dan tidak ada keperluan untuk berdendam terhadap muslim.

Ia isu ‘interest’, yakni minat satu pihak untuk menguasai Bandar Marawi  secara mutlak dan mendapat sokongan IS. katanya, Marawi City adalah satu-satunya bandaraya Islam di Filipina, setiap barangay (ibarat kampung di Malaysia) mempunyai 3 masjid dan hal istimewa ini tidak ada di tempat lain. Mungkin antara sebab itu, Moute Group memilih Marawi City sebagai tempat perang awal.

Kami bertanya lagi, kenap  isu ini masih berpanjangan? sudah masuk 3 bulan tetapi peperangan masih berterusan?

Beliau menjawab, Moute Group menahan ramai tebusan dan tebusan itu juga muslim. Situasi ini menyebabkan kesukaran kepada pihak Kerajaan kerana Presiden mengarahkan satu nyawa tebusan tetap nyawa dan berharga. Kita tidak akan korbankan nyawa rakyat kita walaupun tebusan itu Islam. Kerana ini bukan peperangan antara rakyat terhadap Kerajaan tetapi puak militan yang turut terdiri orang luar.

Faktor kedua adalah Moute berlindung di Masjid. Masjid dijadikan Markas Ketenteraan mereka sehingga askar Kerajaan tidak dapat menyerang mereka. Ini kerana jika tentera Kerajaan serang Masjid, maka tidak mustahil Moute Group dan cabang media mereka akan memainkan sentimen Kerajaan hancurkan masjid. Maka Kerajaan tidak ada pilihan.

Sebenarnya Kerajaan ada pilihan dengan melancarkan serangan terus kepada ahli moute tetapi memikirkan nyawa tebusan dan masjid, pihak kerajaan tidak bercadang menggunakan cara itu.

Adakah Isu ini akan pulih?, soal kami. Beliau meminta doa dari kami dan katanya akan ada perkembangan positif.

Itu antara ‘point’ penting dari perbualan kami yang hampir 1 jam.

Dalam satu ucapan, Presiden Filipina Duterte pernah memohon maaf kerana terpaksa melancarkan serangan tentera dari udara dan darat secara besaran walaupun ia akan menghancur bandar Marawi, tiada pilihan baginya demi menghapuskan Moute-ISIS yang masih kuat bertahan. antara petikan ucapan Duterte,

“Ninyo ako sa nangyari sa (Forgive me for what happened to)”.

Duterte juga telah memperuntukkan bajet 20bilion peso untuk membangunkan kembali Marawi City setelah pengganas berjaya ditumpaskan.

Ucapan Cinta

Pada malam keraian yang sama juga, saya telah diamanahkan untuk menyampaikan sedikit ucapan kepada tetamu dan para sukarelawan. Leftenan Kolonel turut mendengar. “apa ya mahu cakap”, bisik hati saya. Selalunya saya berceramah dalam bahasa melayu, jadi bimbang juga sebab perlu sampaikan ucapan dalam bahasa Inggeris. Berbual dan berucap berbeza tu!. Aa kullihal, Alhamdulillah berlangsung dengan baik.  Antara ucapan saya,

“For the first time in my life I saw Muslims and Non-Muslims working hand in hand to ensure the success of this program. As you know, Qurban is synonym to Muslim but we are all here despite the differences in religion for a common goal, spreading love and peace for all.”

“The effort from everyone despite the differences has shown that we could all bring peace back again.”

“Great Effort from everyone. You all did great things today”

Saya berucap lagi,

“This is the beauty of the Philippines, the Muslims and the Non-Muslims live peacefully with high tolerance and love with each other. We at HaRUM urge everyone here in the Philippines to maintain its peacefulness because this is what makes the Philippines so special. We have witnessed ourselves, it’s beauty and its peacefulness ever since our first humanitarian mission here in Southern Philippines since 2012.”

“HARUM and our friend MINSUPALA are just names to two organizations here. It’s just a form. Few days ago, We came here as volunteers, but today we are here, as a one FAMILY.”

“We are working together today as a family, We are gathering together today as one family.

In the past, we have been bonded with similar history, cultures and heritage. Also some of are related by blood. If we look at each other, we look much a like.”

“We might be different but actually we are same”

“nai iba man ang lahi pero i isa ang layunin” (tagalog)

“This goes accordingly with Harum objectives. Our mission is to reunite families and societies which shares the common goal values, race, language of love, cultures, socioeconomic and others.”

Our beloved prophet Muhammad Pbuh said :

“None of you has faith until he loves for his brother what he loves for himself ” (HR Bukhari)

“Every human being deserves a share of empathy and compassion, regardless of their religious choices. If the Muslims and others united upon this principle, love, compassion, peace and justice would be spread throughout the earth.”

“And last but not least, we  all Malaysians, hope that the conflict in Marawi will be solved the soonest possible, In shaa Allah. We strongly believe that there is always a hope for peace in Marawi.”

Pangako Sayo !

Madam Violy memeluk Islam

Lebih manis. dalam program kemanusiaan kali ini, ibu angkat saya, madam Violy telah memeluk Islam, dan Allah telah memberi peluang kepada saya mengislamkan ibu angkat kristian saya sendiri yang saya kenal sejak awal tahun lepas (2017) ketika misi dakwah saya di Zamboanga City (bandar Utama di Mindanao).

Agar artikel ini tidak terlalu panjang, boleh baca kisah pertemuan saya dengan ibu kristian ini di blog saya, http://angahsunan.blogspot.my/2017/04/a-kristian-woman-came-with-tears-but.html

7 bulan kemudian, kami bersua kembali secara zahir di misi Tulong Marawi selepas hanya berhubung  melalui media sosial. Peristiwa indah  ini berlaku ketika dalam perjalanan dari Iligan City ke lapangan Terbang Cagayan De Oro, Selatan Filipina.

Kami berdialog hampir 2 jam sebelum Madam Violy menyuarakan hasratnya untuk ‘convert’. Selain berpuas hati dengan penjelasan, beliau amat tertarik dengan akhlak yang kami pamerkan. Bukan saya kata ya, ini pengakuan dari beliau. Meskipun kami pergi atas wajah Ngo bukan wajah agamawan, tetapi kami berpegang dengan nasihat guru kami yang sering menasihati kami agar membawa mesej adab, cinta dan kemanusiaan atas apa wasilah. Memberi cinta juga dakwah. Bahkan senjata yang ampuh menusuk jiwa manusia berbanding lidah yang tak bertulang.

“dalam misi bantuan, pamerkan akhlak yang baik dan sebarkan cinta serta salaman”, pesan Guru kami

Dalam penjelasan saya, saya sebut yang saya tidak selesa dengan istilah ‘convert’. Saya katakan yang beliau tidak perlu ‘convert’ kerana hasil perbincangan kami, jelas dia sudah ada kepercayaan kepada Allah.

“Mom, you don’t need to convert, you just add your belief in Prophet Muhammad (pbuh). You already believe in Allah, believe in Jesus Christ as we do. We (muslims) love Jesus too but we Muslims believe that Jesus (called “Isa” in Arabic) was a prophet of God, was born to a virgin (Mary) and Jesus is not the son of Allah.”

Saya melanjutkan lagi,

“If you are ready to believe what we are believe, you are muslimah mom.”

Madam Violy menangis teresak-resak dan mengangguk-angguk memahami.

Saya bertanya lagi,

“So, mom, are you serious?”

Madam Violy, “Yes I’am. I want to be muslimah.”

Saya terus,

“Mom, follow my words. First in Arabic then in English. I will guide you. These people are witnesses.

I bear witness that there is no god but Allah and I bear witness Muhammad is the messenger of Allah.”

Madam violy, “Asyhadu An La Ilaha Iallah Wa Asyahadu Anna Muhammadar Rasulullah

Suasana ketika itu sangat sayu. Semua orang di dalam van menangis. Pemandu kami turut menangis. Syukur kepada Allah.

Selepas doa dan perdengarkan bacaan al Quran kepada madam Violy, ‘team’ kami menghadiahkan beberapa alunan selawat dan qasidah.

Usai kami mengalunkan solawat, lalu beliau bertanya, “alunan apa yang kalian alunkan tadi? Sehingga aku merasakan rindu pada seseorang dan aku meyakini bahawa seseorang itu terlebih dahulu merinduiku. Ia menjadikan aku makin kuat dan yakin pada agama ini”.

Lantas, kami menjawab: Dialah Nabi Kita Muhammad Sollallahu alaihi wasallam.

Sekali lagi, suasana semakin sayu. Air mata madam Violy semakin deras turun.

Hakikatnya, Selatan Filipina dan Filipina itu sendiri adalah wilayah Islam. Mereka sendiri mengakui bahawa nenek moyang mereka dahulunya Islam. Akibat penjajahan Sepanyol yang meneruskan agenda perang salib, misi kristianisasi adalah keutamaan. Maka tidak hairan Sepanyol banyak menghabiskan masa dan tenaga dalam pelbagai peperangan dan siri serangan terhadap muslim di Filipina bermula  abad 15. Mereka yang pertahankan akidah berundur ke selatan dan Sepanyol pula hanya berjaya di utara lantaran benteng akidah dan jihad yang kental di selatan.

Orang Filipina akhirnya hilang jati diri. Mukanya melayu, bahasanya Inggeris (selain tagalog) dan namanya dalam bahasa Latin – Sepanyol. Kesultanan mereka juga hilang kekuasaan

Oleh kerana itu, orang disini bergurau, kalau orang kristian di Filipina (khususnya Selatan Filipina) masuk Islam, mereka sebenarnya balik kepada asal.

Marawi Sekarang

Saya difahamkan bahawa perang itu sudah tamat. Moute Group mengalami kekalahan dan tidak lagi upaya melakukan serangan. Lebih 1000 orang dari kalangan militan, tentera kerajaan dan orang awam telah terkorban dalam perang Marawi.

Presiden Filipina, Duterte telah mengumumkan Marawi telah bebas dari pengaruh terroris pada 17 oktober 2017 selepas perang 153 hari.  Antara sebab awal saya tidak menulis cerita di Marawi kerana saya agak kesibukan selepas pulang dari sana, dan telah dapat khabar perang sudah tamat, maka saya berasa tiada keperluan lagi menulis. Namun, atas cadangan sahabat-sahabat yang berpendapat agar saya menulis perkongsian ini kerana pengalaman akan sentiasa relevan.

Kedatipun perang sudah tamat, harga yang dibayar tersangat mahal. Bandar Marawi lumpuh sepenuhnya.

Tidak hanya melalui media, saya bertanya juga apa perkembangan Marawi  melalui sahabat-sahabat Ngo di sana, dan mereka me’respon’,

Perang Marawi telah tamat, namun masih terdapat saki baki di bukit. Mereka (Moute Group) tidak lagi kuat dan tidak mampu melancarkan serangan. 50% Penduduk masih menumpang di pusat perlindungan, 30% menumpang dengan keluarga dan 20% sudah pulang ke Marawi dan membina rumah. Moute Group sudah tiada dan mereka berselerak sana sini. 300 ahli kumpulan mereka yang terdiri dari orang Indonesia, arab termasuk Malaysia terkorban dalam perang.

Akhir dari saya, terima kasih tidak terhingga kepada presiden HaRUM, YM Tuan Sayed Khairul dan ‘team’ yang menjemput saya sertai misi Tulong Marawi.Tidak lupa kepada bro Gamz dari Ngo MINSUPALA dan rakan – rakan seperjuangan di Mindanao. Terima kasih jtak terhingga kepada para pembaca. Tanpa sokongan anda, siapa lah saya. Jemput layari web HaRUM : www.harum.org.my

Sekian,

I’m Angah Sunan, sukarelawan projek Tulong Marawi NOW 2017 yang dianjurkan oleh Ngo Minsupala Realm Integration For Diversity Inc (MINSUPALA) – Filipina dengan kerjasama Ngo Pertubuhan Kekeluargaan Rumpun Nusantara (HaRUM) – Malaysia.

angahsunan.blogspot.my

Rujukan:


Kisah Kemαtiαη Mangsa Cacar Terakhir

Penyakit cacar pernah bermaharajalela dulu semasa dunia belum direzekikan sebuah vaksin yang berkesan. Ketika itu ibu bapa sentiasa risau, kerana risiκο kemαtiαη dalam kalangan bayi adalah 30 peratus.

Bayangkan bagi setiap empat anak terkena jangkitan, seorang mesti jalan selepas mengharungi simtom yang sangat teruk seperti demam, ruam dan ulser mulut. Asal-usul cacar tidak dapat dipastikan, oleh kerana tempoh masa beribu tahun.

Seramai empat juta warga Eropah dipercayai meninggal dunia kerana cacar sepanjang abad ke-18 (Hays, 2005). Dua abad kemudian, angka kemαtiαη mencecah 300 juta.

Jadi pemantau perubatan sebelum penubuhan Pertubuhan Kesihatan Dunia (WHO) sudah gigih mencari jalan untuk selesaikan masalah ini.

Walaupun imbangan alam tidak boleh diganggu, mereka mahu memastikan virus penyebab cacar pυpυs buat selamanya. Variola boleh merebak melalui aktiviti manusia seperti percakapan, bersin atau batuk.

Malah variolajuga terbukti mampu hidup pada tuala dan pakaian. Orang dulu takkan sesekali berkongsi, terutamanya dalam kalangan zon panas. Yang serabutnya, variola mempunyai tempoh inkubasi santara 7 hingga 19 hari. Sepanjang tempoh ini, pembawa boleh menyebarkan kepada sesiapa sahaja.

Maka apabila vaksin berjaya dibuat, orang ramai berpusu-pusu pergi mendapatkannya. Dan akhirnya, keringat mereka berbaloi – kerana variola semakin terαηcαm. Situasi ini seakan-akan sama dengan SARS-CoV-2 yang dihimpit vaksin hari ini.

Tetapi ramai bising pasal dos penggalak pula. Mungkin inilah masa paling sesuai untuk berbicara pasal Janet Parker yang bekerja sebagai jurugambar perubatan pada 1970-an.

Penerima Vaksin Yang Terkena Variola

Banyak makmal menyimpan sampel variola untuk tujuan penyelidikan. Salah satu makmal adalah tempat kerja Janet Parker, yang jatuh sakit pada 11 Ogos 1978. Badannya mula naik ruam. Namun sembilan hari kemudian, baru semua dikejutkan dengan berita buruk: beliau didapati positif Variolla major, spesis paling celαkα yang menyebabkan cacar (Lockley, 2016).

Pihak kesihatan berhempas pulas mengenal pasti semua kontak rapat – lebih daripada 500 orang – sepanjang tempoh inkubasi variola. Nama mana yang naik disumbat dalam bilik kuarantin.

Diagnosis ini membuktikan bahawa penerima vaksin tidak kebal. Parker sebenarnya sudah menerima vaksin pada tahun 1966. Tetapi beliau tidak divaksinkan bagi tahun-tahun yang menyusul.

Tiada dos penggalak diberi untuk mengukuhkan sistem imunnya supaya boleh sentiasa melαωαη variola. Dan pαdαhnya sangat teruk: Parker meninggal dunia pada 11 September 1978, orang terakhir yang jalan kerana variola.

Kesan Sampingan Luar Biasa

Variola bermula di bahagian paru-paru sebelum merebak ke kulit, usus, ginjal dan otak melalui salur dαrαh. Kalau ikut rekod, pesakit hanya boleh bertahan selama lapan hingga 16 hari sebelum tubuh badan hαηcυr.

Janet Parker bertahan selama sebulan, membuktikan yang vaksin masih berupaya memberi perlindungan… tetapi tidak cukup kerana tubuhnya tiada dos penggalak.

Bukan beliau saja yang pergi – bapanya pun sama; jantung Frederick Witcomb berhenti, dan pihak perubatan tidak berani menjalankan bεdαh siasat.

Sepanjang tempoh gila ini, media bermain persepsi terlalu banyak terhadap Universiti Birmingham. Ramai menuding jari terhadap Henry Bedson, selaku ketua institut perubatan yang terlibat.

Dalam naratif mereka, Bedson adalah orang jahat. Setiap hari ada saja kisah pasal beliau… sampai satu tahap, Bedson ditemui terdampar di laman rumahnya berlυmυrαη dαrαh di bahagian leher dengan sekeping nota: “aku memohon seribu ampun kerana gagal menjaga amanah ramai sahabat dan rakan kerja.”

RUJUKAN:

Hays, J.N. (2005). Epiδεmics and Pαηdεmics: Their Impacts on Human History. ABC-CLIO. Halaman 151-152.

Lockley, M. (2016, Mei 15). The smallpox (ditapiskan) that locked down Birmingham could have been avoided. Birmingham Mail.


Senjata Tradisional Lun Bawang Yang Hilang – Felepet

BILA kita berbicara tentang senjata tradisional, parang ilang dan mandau mungkin adalah antara jenis senjata yang sudah biasa kita dengar di dalam masyarakat Dayak di Sarawak.  Sebenarnya ada banyak lagi jenis senjata tradisional mengikut kaum yang kurang diwar-warkan buat pengetahuan umum. Jika parang ilang kebanggaan masyarakat Iban tidak kurang juga untuk masyarakat Lun Bawang iaitu antara etnik yang dihimpunkan dibawah Kaum Orang Ulu Sarawak.

Felepet (Lun Bawang/Lun Dayeh) atau Pakayun (Murut/Tagal) adalah satu senjata berbentuk pedang mungkin tidak begitu popular masakini tetapi suatu waktu dahulu, senjata inilah antara yang wajib ada ketika hendak mengayau atau perang wilayah.  Mungkin ada sebilangan kecil masyarakat Lun Bawang yang masih memilikinya sebagai harta pusaka namun hakikatnya sejajar dengan waktu, inilah antara senjata tradisional masyarakat Lun Bawang yang langsung tidak diketahui oleh generasi sekarang baik dari segi rupa mahupun pembuatannya.

Menariknya senjata yang digelar Felepet adalah dari segi rupabentuknya iaitu ia seakan-akan pedang samurai Jepun yang umum mengetahui sentiasa dihiasi dengan cerita-ceriti hukuman pancung Jepun suatu waktu dahulu.  Dan tidak kurang juga dengan Felepet kerana dikatakan ia turut mempunyai cara untuk memegang yang sama iaitu menggunakan kedua-dua tangan pada kedudukan tertentu.  Jadi tidaklah menghairankan mengapa felepet menjadi senjata mengkhusus sewaktu mengayau kerana akan memudahkan lagi proses memenggal kepala musuh.

Turut dinyatakan bahawa bukanlah sewenang-wenangnya Felepet itu ditempah.  Ini kerana salah satu karekteristiknya adalah panjang dan melengkung serta kepanjangannya harus bersesuaian dengan ketinggian si empunya Felepet agar ianya tidak akan menyukarkan pergerakannya sewaktu di medan perang.  Senjata ini agak ringan sama seperti pedang samurai dan ianya sangat baik untuk serangan balas namun dek kerana agak nipis maka ianya tidak begitu baik untuk menangkis serangan pihak lawan.

Setiap parang ilang yang digunakan bujang berani suatu waktu dahulu akan diletakkan beberapa helai rambut mangsa yang dipenggal kepala bagi memberikan semangat ke atas parang tersebut maka begitulah juga Felepet. Di bahagian gagangnya iaitu digelar sebagai “mutem” diperbuat daripada kayu yang tahan lasak.  Bentuk mutem pula seakan-akan garpu dengan dua hujungnya menyerupai tanduk. Pada mutem felepet inilah juga akan disimpul rapi beberapa helai rambut mangsa kayau yang pernah bercerai kepala dari badan yang mana dipercayai akan boleh menyebabkan si empunya felepet akan lebih berani dan tangkas sewaktu di medan perang.

“Atun Karit” adalah gelaran untuk bahagian pelindung tangan felepet yang mana kebiasaannya akan diukir dengan bentuk-bentuk ukiran masyarakat Lun Bawang dahulukala.  Bentuk-bentuk ukiran ini boleh pelbagai kerana masyarakat Lun Bawang mempercayai bahawa ia juga adalah satu azimat yang “ditanam” pada senjata bagi melindungi si empunya felepet.  Dan turut dipercayai bahawa ukiran-ukiran ini hanya boleh disemat pada atun karit tatkala si pembuat felepet didatangi mimpi mistik.

Setiap senjata tradisional mempunyai sarungnya dan begitulah juga felepet dan untuk sarung felepet digelar ‘Binan Felepet’.  Kebiasaannya binan felepet diperbuat dari kayu yang terbaik tetapi ringan.  Setiap binan pula akan diukir dengan ukiran kuno lun bawang seperti “arid pawad” dan “arid linawa”.  Kedua-dua ukiran pada binan bukanlah sembarangan kerana ianya adalah antara legasi ukiran kuno yang diperturunkan oleh Upai Semaring iaitu antara tokoh legenda masyarakat Lun Bawang dahulukala.

Tidak kenal maka tidak cinta.

-HB-

#KameksayangSarawakbah!

Rujukan:


Cardinal Richelieu: Kuasa Di Sebalik Takhta Perancis

Sesiapa yang pernah menonton filem adaptasi karya Alexandre Dumas, ‘Three Musketeers’ pasti akan mengingati watak antagonis Cardinal Richelieu yang digambarkan sebagai penjahat dan kuasa di sebalik takhta kerajaan Perancis.

Namun bagi pengamat sejarah politik dan Perancis secara khususnya, imej ‘the Red Cardinal’ tidaklah seburuk seperti yang dicanangkan Hollywood. Di Perancis, nama Richelieu dijulang sebaris dengan Napoleon Bonaparte kerana meletakkan Perancis sebagai kuasa utama Eropah. Bahkan, nama Richelieu begitu harum sekali dijulang di Universiti Sorbonne. Jadi siapakah beliau sebenarnya?

Dilahirkan ke dalam keluarga bangsawan Richelieu dari
daerah Poitou pada 9 September 1585, Armand du Plessis membesar di dalam
keadaan Eropah yang sedang edan dek peperangan antara golongan Katolik dan
Protestan. Malah, Richelieu sendiri menjadi anak yatim pada usia 5 tahun
setelah bapanya terkorban dalam French War of Religions.

Pada usia 29 tahun, beliau telah diundi bagi mewakili
golongan agamawan daerah Poitou di dalam Estates General (Les États généraux), iaitu
badan perundangan utama semasa zaman pra-Revolusi[1]. Di
situ, tokoh kepimpinan beliau terserlah dan akhirnya dilantik mewakili Estet
Pertama dalam memastikan kepentingan Estet Pertama terpelihara.

Pada waktu tersebut, Raja Louis XIII tidak mempunya
kuasa mutlak kerana masih lagi berusia belasan tahun. Kuasa sebenar dipegang
oleh ibu kepada Louis XIII, Marie de Medici yang berasal daripada keluarga Medici
yang paling berpengaruh di Eropah. Marie de’Medici pula memberikan kebebasan
kepada penasihat yang paling dipercayai iaitu Concino Concini untuk mengurus
pentadbiran negara.

Terpesona dek karisma dan kemahiran pentadbiran
Richelieu yang cuma berusia 29 tahun, beliau telah dilantik sebagai Ketua
Almoner (serupa Pentadbir Harta Wakaf) bagi Ratu Anne of Austria oleh Marie de
Medici. Bakat beliau juga amat disedari oleh Concino Concini. Pada usia 31
tahun, beliau dilantik sebagai Menteri Luar Perancis.

Namun Concino Concini amat dibenci oleh rakyat Perancis. Selain berketurunan Itali, beliau dilihat umpama kaduk naik junjung. Louis XIII yang membesar di bawah bayangan ibunya dan tindakan biadab Concini akhirnya membuahkan murka sang raja muda. Selang beberapa lama, Richelieu menyaksikan sendiri ‘palace coup’ rampasan pemerintahan kuasa dari Marie de Medici oleh Louis XIII pada tahun 1617.

Di atas jambatan berhampiran Istana Louvre di kota Paris yang masih kekal sehingga kini, Concini diserang oleh tentera kerahan Louis XIII dan disorak oleh seantero rakyat kota Paris. Badan beliau dicincang sehingga lumat dan dihumban ke dalam Sungai Seine. Isteri Concini hanya mampu melihat sang suami diperlakukan sedemikian rupa. Beliau akhirnya dihukum pancung dan dibakar badannya atas tuduhan mengamalkan sihir.

Semasa mayat Concini dirobek dan dicincang, Richelieu
dikatakan berada di jambatan berkenaan di dalam kereta kudanya. Apabila
dihalang para perusuh, beliau membuka pintu kereta sambal menjerit ‘Vive le
Roi!’ sambal disorak semua perusuh. Keringat membasahi badan, Richelieu kini
sedar bahawa ‘survival game’ di istana amat berbahaya. Dalam tahun yang
mendatang, beliau membayangkan kehidupan beliau sebagai “closer to Zeus, and
its thunder too”, yang membawa maksud ‘semakin hampir dengan Sang Penguasa,
semakin dahsyat permainan politik’.

Semasa rampasan kuasa 1617 tersebut, Richelieu kehilangan portfolionya. Namun, dek kerana beliau kekal meneruskan persahabatan beliau bersama proksi pro-Louis XIII semasa pentadbiran Concini – Richelieu kekal sebagai salah seorang pentadbir kerajaan Perancis. Namun lumrah politik, beliau hilang kepercayaan kerajaan baru. Umpama penjawat awam yang tidak mendapat restu sang menteri, Richeliu ‘dipindahkan’ untuk berkhidmat sebagai ‘SUSK’ kepada Marie de Medici yang dihalau keluar dari Paris dan menetap di Blois.

Semasa terbuang, Richelieu menggunakan kemahiran diplomasi beliau untuk menyelamatkan semula kedudukan beliau. Kemahiran beliau nyata terbukti apabila Richelieu berjaya meredakan ketegangan antara sang ibu (Marie) dan anak (Louis). Ketika itu juga Louis XIII amat memerlukan kepakaran Richelieu bagi mengukuhkan pentadbiran beliau yang mula goyah.

Richelieu kembali sebagai salah satu penasihat Kerajaan
Perancis pada tahun 1621. Daripada seorang pentadbir yang dianggap ‘pensabotaj
utama’, Richelieu akhirnya dilihat sebagai aset utama Kerajaan Perancis. Pada
tahun 1622, Louis XIII sendiri telah menulis kepada Pope Gregory XV untuk
menaikkan pangkat beliau sebagai Kardinal – dan diperkenankan. Pada tahun 1624,
beliau dilantik sebagai Perdana Menteri Perancis (principal ministre d’État).

Semasa pentadbiran beliau, Cardinal Richelieu giat memperkemaskan pentadbiran birokrasi Perancis dan memusatkan pentadbiran kerajaan Louis XIII di Paris. Sungguhpun seorang yang memahami prinsip moral dan berfahaman Katolik, beliau sedar bahawa realiti pentadbiran dan politik memerlukan tindakan yang pragmatik dalam percaturan kenegaraan. Malah, Richelieu berkata “nothing is as dangerous for the state as those who would govern kingdoms with maxims found in books”.

Atas sebab pragmatisme juga Perancis bekerjasama dengan kerajaan-kerajaan Protestan bagi menghakis kuasa pentadbiran Habsburg, iaitu kuasa utama Eropah pada ketika itu yang berfahaman Katolik. Dengan ‘grand plan’ untuk menjadikan Perancis sebagai kuasa utama, beliau telah bersekutu bersama Sweden (Protestan) untuk menumpaskan Sepanyol (Katolik) dan melemahkan Habsburg.

Bahkan, beliau turut bersekongkol dengan kuasa-kuasa Protestan iaitu Belanda, Denmark, Inggeris dan Kerajaan Palatinate bagi melemahkan Holy Roman Empire. Percaturan realis beliau ini akhirnya telah menimbulkan kemarahan Pope Urban VIII dan juga Marie de Medici sendiri. Perancangan geostrategik Cardinal Richelieu akhirnya membuahkan hasil, apabila Perancis menjadi kuasa utama Eropah di bawah pentadbiran Louis XIV.

Sebagai seorang pragmatis yang berkecenderungan nasionalis, Cardinal Richelieu telah menubuhkan Académie française, iaitu badan autoriti Bahasa Perancis pada tahun 1645. Peranan yang dimainkan serupa dengan Dewan Bahasa dan Pustaka (DBP) iaitu dalam memastikan standar bahasa kebangsaan terjaga dan terpelihara.

Sekiranya DBP mempunyai Munsyi Dewan, pakar bahasa di Académie française pula dikenali sebagai ‘les immortels’ (the immortals). Seperti DBP, Académie française juga senasib kerana dituduh ‘lapuk’ dan diperkecilkan golongan liberal kerana memperkenalkan perakataan yang dirasakan ‘janggal’ bagi menggantikan perkataan-perkataan popular dalam Bahasa Inggeris.

Berbalik kepada Richelieu, beliau dilihat sebagai seorang
yang benar-benar berkhidmat kepada kesatuan entiti Perancis, dan bukannya
personaliti politik. Secara peribadi, Richelieu amat menekankan kepentingan
‘order’ berbanding ‘chaos’. Bagi beliau, ‘order’ amat penting dalam memastikan
pentadbiran dalaman Perancis berjalan dengan lancar. Keamanan dalaman Perancis
juga membolehkan beliau mencongak dalam memastikan kekuasaan Perancis di Eropah
berpanjangan. Sehingga kini, Perancis masih lagi satu kuasa Eropah yang
disegani. Empayar Habsburg pula cuma menjadi nota kaki dalam sejarah Perancis.

Sumber:

Nota Kaki:

[1] Berbading dengan Parlimen di mana pungutan suara para wakil adalah berdasarkan majoriti, undian di dalam Estates General adalah berdasarkan blok atau ‘estet’. Estet pertama merangkumi golongan agamawan Katolik, Estet Kedua adalah golongan bangsawan manakala wakil paling ramai adalah dari Estet Ketiga yang mewakili rakyat keseluruhannya. Sistem ini memastikan undian sentiasa berpihak kepada ‘establishment’ (Estet Pertama dan Kedua) berbanding suara majoriti (Estet Ketiga).


Peranan USA Dalam Membentuk Negara Haram Israel

Ucapan President Amerika Syarikat, Donald Trump terhadap Jerusalem sebagai ibu negara Israel merupakan suatu yang tidak dapat diterima oleh penulis dan juga umat Islam di seluruh dunia. Namun, ini bukan kali pertama ahli politik dari Amerika menyatakan sokongan terhadap negara haram bernama Israel. Penulis ingin memberi perspektif baru dari sudut sokongan Amerika dari awal pembentukan negara haram tersebut.

Permulaan “Sokongan” dari Amerika

Setelah berakhirnya Perang Dunia Kedua, orang-orang Yahudi ketika itu masih menjadi pelarian akibat peperangan dan juga penghapusan sistematik oleh Nazi Jerman. Britain enggan membenarkan orang Yahudi untuk berpindah ke Palestin yang ketika itu masih dibawah kuasa penuh Britain. Mereka kemudian mencari bantuan dari Amerika Syarikat dalam usaha untuk berpindah ke tanah Palestin. Keadaan ini menyemarakkan semangat “Political Zionism”. Arthur Goldschmidt Jr, seorang profesor dalam isu-isu Timur Tengah mendefinasikannya sebagai kepercayaan bahawa hanya orang Yahudi sahaja yang sepatutnya mendirikan dan menjaga tanah tersebut.

Pada 1942, golongan Zionist dari Amerika melancarkan satu program iaitu Biltmore Porgram yang merupakan asas polisi-polisi Zionist. Ini dilihat sebagai satu pengstrukturan semula organisasi dalam Zionist apabila pimpinan mereka yang dianggap sederhana digantikan dengan mereka yang ekstrem dan aggresif. Selain itu, Zionist turut menggesa Britain untuk meminda semula Kertas Putih atau “White Paper” yang bertarikh 1939. White Paper merupakan polisi yang dikenakan terhadap tanah Palestin yang dikuasai oleh Britain dan hasil perbincangan yang tidak menjadi diantara pemerintah-pemerintah Arab dan wakil-wakil Zionist. Secara ringkas, kertas ini memberi cadangan penubuhan negara Yahudi dalam masa 10 tahun, menghadkan perpindahan orang Yahudi ke Palestin dan menyekat orang Yahudi dari membeli tanah di sana. Persatuan Zionist Sedunia atau World Zionist Organisation seterusnya menyokong tindakan ini.

Jadi Mengapa Orang Yahudi Ingin Berpindah?

Mereka tidak ada tempat tinggal yang tetap. Pada 1930, hubungan Arab dan Yahudi begitu tegang. Pengaruh Adolf Hitler dan parti Nazinya di Jerman menyebabkan orang Yahudi rasa gelisah. Kebanyakan mereka yang tinggal di Jerman didiskriminasikan dengan peraturan yang berat sebelah dan ancaman dari golongan anarki Jerman yang terpengaruh dengan ucapan Hitler yang membenci golongan Yahudi. Mereka perlu berpindah. Di mana?

Kebanyakan negara di Eropah telah penuh dengan penduduknya dan mengalami masalah pengangguran akibat masalah “Great Depression” dimana ekonomi dunia menjunam dari segi stok dan pengeluaran barangan. Ketika itu, pada 1924, Amerika juga mengenakan sekatan terhadap kemasukan pendatang asing ke negara mereka. Di mata orang Yahudi, hanya tinggal Palestin.

Sikap Ahli Politik Amerika Syarikat

Bagi seorang ahli politik ketika itu dan sekarang, pengekalan kuasa mereka terletak di suara rakyat yang menyokong mereka. Ahli politik Amerika Syarikat tidak terkecuali. Mereka bersemangat dengan cadangan penubuhan negara Yahudi kerana undi. Mereka hanya mengetahui perasaan pengundi mereka di Amerika dan bukan penduduk majoriti Arab di Palestin. Ini untuk mengambil kira “Jewish Vote”. Undian dari orang Yahudi tidak banyak yang disangka. Namun, kebanyakan orang Kristian di Amerika berharap dengan pembentukan negara Yahudi, mereka dapat memberi suatu konsesi terhadap orang yahudi yang dibunuh dengan kejam oleh kerajaan Nazi Jerman dibawah pimpinan Hilter. Ini merupakan kemenangan yang dinanti-nantikan oleh pelobi-pelobi Zionist.

Sumber
A Concise History of the Middle East, Arthur Goldschmidt, Jr.


Rock Oo: Mahakarya, Teguran Atau Sekadar Lawak Jenaka

Filem Rock Oo merupakan salah satu karya yang terdapat di dalam trilogi Rock. Filem ini diarahkan oleh Mamat Khalid dan ditayangkan pada tahun 2012. Beliau mengangkat genre komedi sebagai unsur utama dalam pembikinan filem ini. Menurut Oring (2003), pendekatan lucu dalam konteks ini adalah usaha atau pengalaman seseorang individu untuk membawa pedekatan lucu dalam interaksi sosial, keadaan sosial serta sejarah yang diterapkan dengan elemen lucu.

Sebagai contoh, Senario: Lang Buana merupakan salah satu filem Mamat Khalid yang menerapkan unsur komedi dalam filem yang bertemakan sejarah. Beliau berjaya menyampaikan komedi yang bersifat moral berbanding komedi kosong pelawak-pelawak era kini . Oleh sebab itu , filem-filem beliau diangkat sebagai mahakarya seperti filem Hantu Kak Limah Balik Rumah.

Sebagai contoh dalam filem Rock Oo, dialog yang dilontarkan oleh Jijo Alfonso Pariera kepada Slash Haji Tapah (Pekin Ibrahim) berkaitan dengan tiga perkara yang menjatuhkan sesebuah negara memang kelihatan agak lucu. Namun begitu terdapat maksud tersirat disebaliknya kerana lontaran dialog oleh Jijo Alfonso Pariera sudah terbukti kebenarannya.

Terdapat banyak empayar yang telah jatuh disebabkan oleh perempuan seperti Dinasti Tang dan Dinasti Ching . Bukan itu sahaja, dialog Jijo Alfonso Pariera kepada Amy Mat Piah dan Black (Norazmi Bahron) berkenaan penyakit gout dan tabiat meminum arak ketika babak berjalan di kaki lima merupakan simbolik kepada masalah peribadi mampu menjejaskan potensi diri seseorang.

Kita dapat melihat bagaimana Mamat Khalid mengambarkan realiti yang telah dan sedang berlaku dalam bentuk sinis yang mungkin tidak difahami oleh sesetengah orang . Itulah kekuatan ataupun kelebihan beliau dalam setiap filem yang diarahkannya . Filem Rock Oo! Ini juga merupakan madah untuk Mamat Khalid menyampaikan kritikan sosial kepada masyarakat.

Aliran muzik rock pada ketika itu seringkali dianggap sebagai sesat dan mampu merosakan pemikiran anak muda. Oleh itu, beliau telah menerapkan unsur kritikan kepada tanggapan buruk masyarakat terhadap muzik rock.

Lontaran dialog serta falsafah hidup watak Amy Mat Piah iaitu “pantang anak petani moden mengundur kalah” telah menjawab tanggapan buruk terhadap dunia seni rock tanah air. Watak Amy Mat Piah itu sendiri digambarkan sebagai pemuda yang mahu bangkit daripada kegagalan setelah disingkirkan oleh kumpulan Rimba Bara.

Amy Mat Piah sedaya upaya cuba membangunkan kembali semangat anggota Rimba Bara yang lain untuk terus berkarya walaupun dirinya sendiri kurang dari segi vokal dan nyanyian. Kita dapat melihat elemen positif serta prinsip hidup dalam mengejar sesuatu impian. Itulah gambaran sebenar kebanyakan kumpulan rock yang mahu terus hidup dan berkarya di ibu kota Kuala Lumpur. Sebagai contoh adalah kumpulan Teras yang popular dengan lagu Ku Kehilangan Diana yang hanya mampu hidup sebentar sahaja dalam dunia seni rock tanah air.

Beliau juga menyampaikan kritikan sosial dalam bentuk sebuah lagu. Rangkap pertama lagu kumpulan SYJ – Orang Timur iaitu “Jepun pandang ke barat untuk kemajuan, apa nak jadi dengan Malaysia” sebenarnya memaparkan realiti yang sedang berlaku pada zaman itu dan era kini. Pada era 90an dahulu, pelbagai fahaman serta ideologi yang berasal daripada barat berjaya masuk hingga menyebabkan pertambahan masalah sosial di Malaysia.

Kemasukan aliran-aliran muzik seperti skin head, metal dan punk telah mempengaruhi remaja untuk terlibat dengan masalah sosial. Aliran muzik seperti itu tidak salah tetapi cara kita mengaplikasikannya menjadi sebuah masalah besar. Kita boleh sahaja ambil perkara baik daripada subgenre rock tersebut untuk disesuaikan dengan budaya timur tetapi kelihatan seperti barat itu mungkin lebih tampak menarik. Ketika era milenium ini , kita sendiri tidak terlepas daripada dipengaruhi fahaman-fahaman asing. Kemasukkan fahaman teori konspirasi yang dipopularkan oleh orang Barat telah mengwujudkan masyarakat yang terlalu taksub membuta tuli.

Bukan itu sahaja, Mamat Khalid juga memaparkan Tugu Negara serta bangunan Dayabumi sebagai lambang kemegahan identiti Kuala Lumpur melalui lagu nyanyian Dato’ Malik Rezduan bertajuk Kuala Lumpur. Beliau mengambarkan Kuala Lumpur sebagai kotaraya penyeri hidup bagi kumpulan Rimba Bara tetapi sebenarnya membawa kepada kesengsaraan.

Situasi tersebut bertepatan dengan gambaran yang terjadi ketika era 90-an dahulu. Kebangkitan bandar perindustrian baru seperti Shah Alam, Bayan Lepas dan Pasir Gudang telah mendorong masyarakat luar bandar mencuba nasib dengan harapan mereka berjaya mendapat pekerjaan tetap. Namun begitu ramai diantara mereka mengalah ekoran tidak mampu untuk menjalani hidup ditempat asing.

Mamat Khalid juga mengunakan kosmologi Melayu melalui adegan Zul Kapan bersilat apabila terlalu lapar untuk mengambarkan keadaan masyarakat yang tersepit dengan sistem kapitalisma yang kejam. Sebagai contoh, golongan pekerja selalu ditekan oleh majikannya agar sentiasa menampilkan prestasi kerja yang memuaskan bagi memenuhi pentunjuk prestasi orang atasan.

Perkara seumpama ini sering terjadi kepada golongan guru apabila terpaksa melaksanakan sistem sekolah amanah yang langsung tidak memberikan kesan kepada pelajar melainkan sebagai syarat kepada orang atasan. Oleh itu, Mamat Khalid berjaya memaparkan kritikan sosial terhadap masyarakat dengan cara yang santai, lucu dan mudah difahami oleh penonton.

Filem Rock Oo! ini juga mengambil sejarah sebenar sebagai latar utama. Kebangkitan muzik rock era 80-an serta 90-an merupakan salah satu sejarah kepada industri muzik tempatan. Menurut Hassan Mutalib (2012), sejarah menjadi guru kepada kita semua. Apakah kejujuran, persaudaraan dan keakraban yang terdapat pada anggota kumpulan Rimba Bara dapat dicontohi oleh anak seni industri hiburan tempatan?

Rock Oo memaparkan realiti kemunculan muzik rock hinggalah ke pengakhiran muzik rock disebabkan kematangan sebuah kehidupan. Kenyataan tersebut bertepatan dengan lontaran dialog Amy Mat Piah iaitu “dunia kembali berputar, namun demam rock yang melanda semakin sayup ditelan kematangan kehidupan kami”. Oleh itu, Mamat sebenarnya mahu membawa penonton menyelami sendiri apa itu muzik rock serta keindahannya.

Menurut Hassan Mutalib (2012), Mamat Khalid adalah karyawan paling sesuai untuk mengambarkannya kerana beliau sendiri pernah terlibat di dalam era muzik rock tanah air sebagai salah seorang anggota kumpulan rock bernama Drop Out yang terdiri daripada pemuda-pemuda yang “drop out” dalam segala hal pada masa itu.

Malahan watak Jijo Alfonso Pareira yang dilakonkan oleh Khir Rahman berinspirasikan daripada sahabat beliau dalam kumpulan Drop Out. Oleh itu, kita dapat melihat Mamat Khalid cuba memaparkan sejarah serta realiti sebenar dunia seni rock tanah air kepada penonton dengan berinspirasikan kisah benar.

Secara keseluruhan filem ini bukan sekadar lawak jenaka yang sia-sia sahaja malahan boleh dianggap sebagai salah satu mahakarya daripada saudara Mamat Khalid. Pelbagai teguran yang sangat sinis berjaya disampaikan beliau walaupun kurang disedari oleh penonton.

Mamat Khalid telah berjaya menyampaikan kritikan sosial dalam bentuk yang santai. Beliau berpendapat jika ada yang sudah menonton tetapi masih tidak faham maksud kritikan sosial yang disampaikan  beliau tidak kisah kerana beliau sedar bukan semua orang melihat filem untuk berfikir sebaliknya hanya untuk berhibur.

RUJUKAN

Hassan Abd Muthalib (2012). Yang tersurat dan yang tersirat di dalam filem-filem arahan Mamat Khalid. Diambil daripada academia.com.

Hassan Abd Muthalib (2013). Rock Oo arahan Mamat Khalid: Sejarah, kenangan dan kejujuran. Diambil daripada academia.com.

Oring, E (2003). Engaging Humor. Chicago: University of Illinois Press.


Rock Will Never Die!

Seharian aku baring di katil kerana demam, dan aku menghabiskan masa mendengar lagu jazz dan blues yang popular dari 1920an hingga awal 1950an. Komposer seperti Miles Davis, John Coltrane memang popular ketika itu.

Sehinggalah tibanya rock and roll.

Ketika Buddy Holly (gambar), atau Bill Haley and the Comets mula meletup sekitar tengah 1950an, muzik jazz dilihat hanya untuk generasi Perang Dunia Pertama dan pendek kata, dah bukan scene. Rock and roll adalah suara anak muda. Ia lebih rancak dan lebih sedap untuk menari.

Kebanjiran warga kulit hitam dari Selatan US ke negeri-negeri utara dan California untuk peluang pekerjaan, menyebabkan rock and roll mula meningkat naik.

Kalau Eminem dan Beastie Boys orang kulit putih yang terawal jadi hiphop, Buddy Holly dan Bill Haley untuk rock and roll.

Evolusi muzik rock and roll kemudian masuk ke pengaruh British apabila kemasukan The Beatles, kemudian pengaruh Carribean seperti ska dan reggae, dan kemudiannya punk, menjadikan muzik rock and roll tersangatlah inovatif di separuh masa kedua abad ke-20.

Lewat 60an dan 70an menyaksikan era psikedelik sebelum lewat 70an dan 80an masuk era punk dan rock kangkang, sebelum masuk ke 90an bila muzik grunge, emo dan shoegaze dan pada era 2000an pula, post rock dan electronica mula menguasai scene.

Tetapi ramai yang mengatakan, “rock sudah mati” dan kini dikuasai oleh hip hop atau EDM. Tapi aku tak rasa macam tu.

Sedangkan jazz pun masih hidup lagi, apatah lagi rock. Cuma ia sudah semakin ‘antik’.

Muzik jazz dah tak jadi pop sejak 1950s, begitu juga rock di hujung 2000s.

Persoalannya, adakah ‘mati’ itu apabila ia sudah tak menjadi pop? Sebab bagi aku, muzik tak akan mati selagi ada orang meminati muzik. Ada je lagi orang layan muzik opera walaupun tak masuk carta Top 100 Billboard.

Adakah aku bias dengan rock? Tak jugak. Aku juga dengar jazz dan blues. Aku juga dengar muzik klasik seperti baroque dan Romantic era. Aku juga dengar hip hop dan EDM. Kadang-kadang aku dengar juga K-Pop.

Ya, aku faham, music evolve – so what? Sebab sepanjang aku membesar, aku dibesarkan dengan muzik rock, maka aku selesa untuk dengar lagu rock. Tapi aku dengar je muzik lain dan aku tak rasa muzik rock ni mati bila orang dengar muzik lain.

Aku tahu muzik pop ini untuk orang ramai dan bukan semua ada kesabaran mengorek muzik lama macam aku. Dan ada je orang baru yang main gaya muzik lama macam gaya baru.

Albert Hammond Jr dan Greta Van Fleet ada album rock sekitar tahun lepas dan tahun ni yang aku rasa awesome.

Come on, No Doubt yang popular sekitar 90an dulu pun cedok muzik ska yang popular 60an. Nirvana pun cedok dari Sex Pistols. Weezer pun cedok dari Beach Boys dan Buddy Holly.

Untuk jadi trendy, kau dengar lagu terkini. Tapi untuk jadi music innovator, kau kena dengar muzik lama.

Bagi aku, tak ada masalah untuk kau layan muzik terkini macam K-Pop atau hiphop, atau raver. Tapi raver pun datang dari Hacienda di Manchester sekitar 80an selepas habis zaman post punk macam Joy Division dan New Order.

Senang cerita dalam muzik ni, “nothing is new under the sun”. Buddy Holly pun cedok dari pemain muzik rock and roll kulit hitam masa rock and roll masih hipster di era Perang Dunia Kedua.

Tak salah untuk dengar muzik baru yang trending, tapi cuba dengar muzik lama untuk tahu asal usul susur galur.

Ramai je orang muda yang terkejut aku cakap lagu Camila Cabello “Bad Things” tu sebenarnya rip off dari lagu band Fastball “Outta My Head”.

Sama la masa aku muda dulu dan mak aku bagitau aku lagu The Man Who Sold The World tu lagu David Bowie (actually Kurt Cobain pun sebut jugak dalam konsert tu nama David Bowie).

Jadi, pendek kata, rock tak pernah mati. Ia cuma menjadi semakin antik – macam zaman aku muda anggap jazz atau klasikal.

Siapa tahu tahun 2050an nanti orang anggap Calvin Harris macam antik pulak suatu hari nanti, betul tak?

Rock never dies, my friend.


Kepincangan Adab Di Sebalik Perangai Suka Tinggal Troli Merata-rata

Dua benda paling renyah kalau pergi pasaraya: cari tempat letak kereta dan troli bersepah. Bila troli bersepah, satu kerja nak alihkan sebelum letak kereta. Kadang kesian tengok pekerja pasaraya terkejar sana-sini kumpul troli sebab benda tu ada merata tempat. Dan ini mengundang satu soalan, apa kejadahnya orang suka sangat biarkan troli bersepah?

Kalau tanya orang sebab troli dibiarkan bersepah, sedia jelah dengar jawapan cliche. Antara alasan yang selalu kita dengar ialah faktor cuaca, tempat kumpul troli terlampau jauh atau nak bergegas balik rumah/pergi tempat lain.

Kalau orang kelainan upaya (OKU) tu, kita bolehlah terima sebab ada benda fizikal dia tak mampu buat. Tapi yang sihat walafiat di luar sana, apa cerita? Kalau biar bersepah tapi tak halang jalan orang, orang tak marah juga. Yang orang marah bila biar troli bersepah, orang susah nak buka pintu atau melambatkan orang yang nak masuk/keluar tempat letak kereta.

Tetapi sebelum itu, kami cadangkan korang dapatkan THE HUMAN’S COMPLEX. Cerita troli bersepah ni sebenarnya uji minda manusia sama ada mahu mengikut peraturan sosial atau tidak. Ada penjelasan logik kenapa sesetengah orang tak nak buat. Nak tahu sisi minda yang mengejutkan ini, dapatkan buku ini sekarang! Beli di Shopee: https://shopee.com.my/The-Patriots-The-Human%E2%80%99s-Complex.-i.238336777.7938249293

Menariknya, benda ini pun jadi subjek kajian saintis sosial. Kajian diorang dapati orang yang letak troli di tempat asalnya sebenarnya orang yang ikut norma sosial. Kalau mereka tak buat, orang yang nampak akan hakimi mereka sebagai orang tak bertimbang rasa dan mementingkan diri. Tapi yang suka biar troli bersepah, ini jenis orang yang dahulukan diri sendiri berbanding orang lain. Asal dia punya lepas, dia terima walaupun tindakan dia tu menyusahkan orang lain.

Jadi, bagi membuktikan teori ini betul atau tidak, satu eksperimen dijalankan. Saintis meletakkan helaian risalah yang meminta pengguna agar meletak troli di tempat yang sepatutnya membabitkan dua tempat letak kereta pasaraya berbeza. Nak bezakan mudah saja, troli-troli dibiarkan bersepah di salah satu tempat letak kereta yang dipilih. Matlamat eksperimen bukan nak tau troli disusun atau tak tetapi bilangan risalah yang dibuang mengikut situasi di tempat letak kereta yang dinyatakan.

Dan hasilnya amat mengejutkan. Siapa sangka 58% pemandu pilih untuk buang risalah troli di tempat troli yang bersepah. Sementara 30% lagi melakukan perkara sama di tempat di mana troli dipulangkan ke tempat asalnya. Jadi, nampak sangat peraturan sosial menjadi pendorong utama sama ada seseorang itu biarkan troli bersepah atau kembalikan ia ke tempat asal.

Tetapi sejak kajian tersebut diterbitkan, ramai yang hubungi saintis yang terlibat dalam kajian troli itu dan beritahu mereka bukan anti-peraturan sosial. Kononnya, dengan tinggalkan troli bersepah merata, mereka nak pastikan pekerja pasaraya sentiasa sibuk dan mendapat ganjaran daripada titik peluh mereka. Ini tahap baru ni bab tegakkan benang basah!

Eh, mengarutlah alasan ini! Memang betul kerja orang pasaraya kumpulkan troli tetapi mereka ambil dari tempat kumpul troli. Bukannya terpaksa bergerak jauh nak dapatkan troli yang dibiarkan bersepah! Lagipun, diorang ini pun ada kerja lain dalam pasaraya nak dibuat. Takkan kerja satu hari hentak kumpul troli saja?

Kita ni terlupa, kalau kita mudahkan urusan orang, Tuhan pun mudahkan urusan kita. Benda ini bukan sekali Nabi s.a.w sebut. Misalnya, baginda bersabda, “Barangsiapa memudahkan orang yang dalam kesulitan, Allah memudahkannya di dunia dan akhirat.” (Riwayat Ibnu Majah)

Atau hadis Nabi s.a.w ini yang lebih panjang yang berbunyi, “Sesiapa yang melepaskan satu kesusahan seorang mukmin, pasti Allah akan melepaskan daripadanya satu kesusahan pada hari kiamat. Sesiapa yang menjadikan urusan orang lain mudah, pasti Allah akan memudahkan urusannya di dunia dan di akhirat.” (Hadis riwayat Muslim) Benda ini terpakai dalam banyak perkara termasuk bab susun troli.

Apa salahnya kalau nampak troli bersepah, alih dan susun kat tempat letak troli. Bila kita alih, orang senang nak keluar masuk tempat letak kereta. Yang OKU lega sebab takde troli halang mereka keluar masuk. Yang baru datang boleh terus guna tanpa perlu tercari-cari. Kat sini saja, berapa banyak kebaikan yang kita buat?

Tuhan ini kaya, bab kebaikan, benda yang memberi manfaat kepada orang dikira di sisi-Nya walaupun remeh. Sebab orang yang beri manfaat kepada orang lain dicintai Dia dan Rasul-Nya. Sabda Nabi s.a.w mafhumnya, “Manusia yang paling dicintai oleh Allah adalah yang paling bermanfaat untuk manusia. Dan amalan yang paling dicintai oleh Allah adalah kegembiraan yang engkau masukkan ke dalam hati seorang mukmin atau engkau hilangkan salah satu kesusahannya, atau engkau membayarkan hutangnya, atau engkau hilangkan kelaparannya.” (Hadis riwayat at-Tabrani)

Kalau Tuhan mencintai manusia yang melepaskan orang daripada bebanan hutang atau kelaparan, apatah lagi orang yang alihkan troli. Dan orang terlupa, membantu sebenarnya satu sedekah sekaligus menjadikan ia sebagai penolak bala dan jaminan bantuan Allah kepada orang tersebut. Nampak troli bersepah, jangan pandang itu sebagai beban. Tapi anggaplah itu sebagai lubuk kebaikan kurniaan-Nya bagi manusia menambah amal kebajikannya.

RUJUKAN

Clancey, C. (2021, 8 September). Scientists Have A Theory About Those People Who Don’t Return Shopping Carts. Diply.

Nasir, M. S. (2019, 2 Disember). Allah tolong kita. Harian Metro.

Illani, R. (2017, 15 Mei). Kenali 5 kategori pengguna troli di pasar raya. Iluminasi.


Za’faran – ‘Emas Merah’ Yang Merupakan Salah Satu Makanan Sunnah

‘Raja rempah’ dan ‘emas merah’. Itulah antara julukan yang diberi kepada za’faran (saffron) atau dalam bahasa tempatan, koma-koma.

Filamen za’faran berasal daripada stigma (jamak; stigmata) sejenis bunga yang bernama crocus sativus linneaus (turut dikenali sebagai crocus saffron).

Setiap bunga crocus saffron hanya mempunyai tiga stigmata. Justeru untuk menghasilkan 1kg rempah za’faran, sebanyak 150,000 bunga crocus saffron diperlukan (atau 50-60 bunga bagi setiap satu sudu teh).

Di samping itu, penghasilan bagi setiap 5-7kg za’faran memerlukan kawasan tanaman seluas satu hektar. Pemprosesannya – sama ada proses memetik bunga mahupun proses mengeluarkan filamen za’faran –dilakukan secara manual, justeru membuatkan harganya amat mahal.

Nilai za’faran dalam pasaran global adalah $16 (RM67) per gram, iaitu kira-kira 1/5 dari harga satu gram emas di Malaysia. Sementara itu di Kashmir yang merupakan antara pengeluar za’faran berkualiti tinggi, nilainya mencecah sehingga 250,000 INR atau $3,400 (RM14,329) sekilogram. Di Malaysia pula, harga za’faran boleh mencapai antara RM28,000 hingga RM32,000 bagi setiap kilogram.

Rempah ini berasal dari Iran, Mesopotamia, dan Yunani. Ia kemudian dimasyhurkan ke negara-negara seperti Sepanyol, Perancis, Itali, dan Morocco seiring dengan penyebaran agama Islam di sana sekitar kurun ke-10 hingga ke-13 Masehi

Pemasyhuran ini seterusnya menjadikan za’faran sebagai rempah penting dalam hidangan tempatan seperti paella (Sepanyol), risotto allo zafferano (Itali), sup bouillabaisse (Perancis), dan tagine (Morocco).

Hari ini, pengeluar utama za’faran ialah negara Iran, Greece, India, dan Morocco, dengan penghasilan di Iran mewakili sebanyak 85% pengeluaran za’faran di seluruh dunia, jika menurut laporan yang dikeluarkan oleh UN Food and Agriculture Organization pada tahun 2012.

Lebih 60 buah negara mengenali za’faran dengan sebutan yang berbeza-beza; orang Jepun memanggilnya safuran, orang India menyebutnya kesar, orang China mengenalinya dengan nama hong hua, manakala orang Melayu menamakannya sebagai koma-koma.

Za’faran adalah perkataan bahasa Arab. Ia diambil dari perkataan zarparān (Parsi) yang bermaksud ‘dedaunan emas’.

Pada kurun ke-12 Masehi, perkataan za’faran dipinjamkan ke dalam bahasa Perancis Lama lalu melahirkan perkataan safran. Dari situ, lahir pula perkataan safranum (Latin), saffron (Inggeris), azafrán (Sepanyol), dan zafferano (Itali).

Pada zaman purba, orang Akkadia menyebutnya sebagai azupiranu. Ia bahkan menjadi nama bagi sebuah kota yang pernah dikunjungi oleh raja Sargon (2334-2279 SM), sekali gus mengisyaratkan yang za’faran sudah pun dikenali, ditanam, diperdagang, dan dimanfaatkan secara meluas pada tempoh dan di rantau tersebut.

Kehadiran za’faran di Mesir Purba pula dibuktikan menerusi papirus Ebers yang bertarikh 1,600 SM. Dalam papirus tersebut, dijelaskan tentang kegunaan za’faran dari sudut perubatan.

Begitu juga halnya di Yunani, di mana za’faran muncul dalam frescoe bertarikh 1,600 SM dan 1,500 SM yang masing-masing bertempat di Knossos dan Santorini, Greece. Frescoe-frescoe tersebut memaparkan imej penuaian crocus sativus, sepertimana yang dipaparkan dalam gambar di bawah.

Za’faran sememangnya dihargai oleh masyarakat Yunani sampaikan wujud mitos yang menceritakan tentang penciptaannya. Mitos tersebut hadir dalam dua versi, dengan kedua-duanya melibatkan seorang manusia-mortal bernama Crocus.

Versi pertama mengisahkan Crocus bercinta dengan seorang nimfa bernama Smilax. Namun disebabkan Crocus bersedih, dewa-dewi Yunani mengubahnya menjadi tumbuhan yang berkongsi nama dengannya, iaitu crocus (za’faran).

Versi kedua pula menceritakan betapa Crocus merupakan pengiring dewa Hermes. Suatu hari secara tidak sengaja, Hermes terb.unu.h Crocus. Namun atas jasa baik Crocus sepanjang hidupnya, beliau diubah menjadi bunga crocus.

Semenjak dahulukala, za’faran dimanfaatkan oleh manusia dalam banyak perkara. Alexander Agung pernah merawat l.ukanya dengan air suam yang dicelup za’faran. Cleopatra pula gemar mandi dengan air rendaman za’faran sebelum bertemu jejaka-jejaka yang melamarnya.

Di Empayar Rom, za’faran sering dijadikan sebagai pewangi. Sementara di belahan dunia timur, za’faran selalu dimanfaatkan sebagai pewarna kain khususnya jubah sami-sami Buddha Theravada.

Pada Zaman Pertengahan, rahib-rahib Kristian menggantikan emas dengan za’faran sebagai pewarna kitab-kitab mereka. Semasa w.aba.k Black De.at.h melanda, za’faran bahkan didakwa sebagai ubat penawar dan dakwaan ini tercantum dalam catatan John Gerarde yang diterbitkan sekurun kemudian, iaitu Generall historie of plants.

Sebelum dunia timur mengenali P.era.ng Candu, belahan bumi barat terlebih dahulu melihat P.era.ng Za’faran (Saffron W.a.r).

P.era.ng ini tercetus apabila permintaan terhadap za’faran di Eropah Tengah dan Eropah Utara tidak lagi dapat ditampung oleh pembekal tempatan. Peningkatan secara mendadak ini berlaku rentetan serangan w.aba.k Black De.at.h.

Disebabkan bahang P.era.ng Sa.lib masih terasa, maka pembekal Muslim di Afrika Utara dan pantai Mediterranean enggan membuka pintu buat mereka. Maka, satu-satunya pembekal yang dapat dihubungi ialah Yunani (Greece).

Permintaan yang tinggi sememangnya menjanjikan keuntungan. Namun, ia juga membuatkan za’faran menjadi satu komoditi yang diincari. Sebuah kapal yang mengangkut sebanyak 363kg za’faran (bernilai lebih $500,000) dise.rang dalam perjalanan ke Basel, Switzerland.

Se.rangan ini berpanjangan sehingga 14 minggu lamanya dan ia dikenali sebagai P.era.ng Za’faran. Walaupun kapal tersebut akhirnya dipulangkan kepada pemilik asal, insiden tersebut merintis gejala r.ompa.kan za’faran dalam kalangan l.anu.n di Mediterranean.

Peristiwa itu juga membawa kepada penggubalan kod Safranschou di Nuremberg, di mana pasaran za’faran dikawal rapi.

Dakwaan kononnya za’faran adalah penawar w.aba.k bubonik mungkin benar dan mungkin tidak.

Namun apa yang pasti, za’faran sememangnya kaya dengan kandungan-kandungan yang menyihatkan.

Ia mempunyai antioksida yang tinggi, dan mampu bertindak sebagai anti-kanser, anti-radang dan anti-kemurungan di samping merangsang pertumbuhan sel-sel otak manusia dan menguatkan daya ingatan – justeru tidak hairanlah jika harganya sangat kayangan.

Bahkan dalam tradisi Islam, ada satu pepatah berkaitan za’faran yang selalu dikaitkan dengan Sayyidina ‘Ali iaitu, “Sesiapa yang mengambil za’faran dan mencampurkannya dengan madu setiap hari, maka ingatannya akan dikagumi sehingga dia ditu.duh melakukan sihir.”

Walaupun tiada sumber yang dapat mengisbatkan kesahihan riwayat tersebut, ia mengisyaratkan betapa za’faran merupakan herba yang cukup akrab dalam dunia Islam malah menjadi salah satu makanan sunnah.

Tambahan, ada riwayat yang menyatakan za’faran sebagai bahan yang digunakan bagi mencipta bidadari syurga, sebagaimana yang tercantum dalam The Maidens of Jannat karangan Mufti Abdullah Nana.

Riwayat ini sememangnya diselubungi keraguan dalam kalangan ilmuwan. Namun, ia mencetuskan gambaran betapa jika manusia yang diciptakan daripada tanah liat ini pun sudah sedemikian indah, maka betapa indahnya pula makhluk yang diciptakan daripada emas merah.

RUJUKAN

Fulton, April. (3 May 2017). This is the World’s Most Expensive Spice. National Geographic.

Jemma. (27 April 2015). Saffron: The world’s most expensive spice (part 1). Herbology Manchester.

Mingren, Wu. (24 February 2019). Saffron: Treasured Ancient Spice May Soon Be Gone for Good. Ancient Origins.

Raman, Ryan. (7 January 2019). 11 Impressive Health Benefits of Saffron. Health Line.

Sativus. (n.d.) The History of saffron.